Che Ta Tegur Wanita Abaikan Kecantikan

Memasuki usia 42 tahun Rozita Che Wan memang tidak dinafikan masih kekal cantik dan ianya menjadi dambaan ramai untuk kekal cantik di usia seperti itu. Keanggunan Rozita Che Wan turut diperakui ramai apabila menjadi duta kepada enam jenama kecantikan sekali gus.

Ramai wanita di luar sana pastinya tertanya tanya apakah rahsia Rozita Che Wan nampak kekal muda dan kembali langsing selepas melahirkan anak pertamanya bersama Zain Saidin baru baru ini — dalam masa singkat enam bulan sahaja.

BACA: Rozita Che Wan Akui Sudah Malas Berlakon, Lebih Fokus Perniagaan

“Siapa kata, wanita kalau dah masuk 40 tahun, dah tak cantik dan tak perlu jaga kecantikan. Persepsi yang macam itulah yang menyebabkan ada wanita yang lari menyorok bawah katil sebab rasa dirinya dah tak cantik,” ujar Che Ta kepada Mangga Online.

Che Ta turut berkata pelantikan beliau sebagai duta produk kecantikan adalah bukti yang wanita masih mampu kekal cantik di usia 40-an dan turut berpesan untuk tidak mengabaikan penjagaan diri walaupun sudah berusia.

“Perlantikan kita sebagai duta produk Rysya ini diharap dapat ‘membuka mata’ sesetengah wanita terutamanya yang berusia 40-an bahawa dalam usia 40 ke atas juga masih boleh kelihatan cantik”

“Janganlah abaikan penjagaan kecantikan sampai ada yang usia 30 tahun tapi gigi pun sudah tak ada,” tambahnya lagi. Baiklah Che Ta, kami ikut. Eh. (rtky/m)


Sharnaaz Ahmad Dan Anis al-Idrus Masih Berahsia Status Hubungan

Sebelum ini beberapa media tempatan telah melaporkan pasangan Sharnaaz Ahmad dan Anis al-Idrus ialah sepasang kekasih. Bagaimanapun, Anis yang ditemui semasa majlis pelancaran produk Biogenesis Collagen, menyangkal dakwaan itu sebaliknya menjelaskan bahawa dia dan Sharnaaz merupakan teman rapat sahaja.

“Berkenaan itu kami tidak pernah mengaku bercinta yang boleh saya cakap kami hanyalah kawan sahaja. Saya cuma sokong dia sebagai sahabat serta sebagai seorang kawan dia yang paling rapat disebabkan itulah dia menjadikan saya sebagai testimony untuk pengeluaran produk Biogenesis Collagen itu,” katanya yang turut menjadi pengacara pada majlis tersebut.

Mengenangkan keluarga yang berada di perantauan Anis lebih selesa tidak bercakap tentang hubungannya yang masih lagi samar demi menjaga maruah kedua-dua ibubapanya dan sekiranya benar dijodohkan bersama Sharnaaz dia sendiri akan memberitahunya kepada umum.

“Keluarga saya jauh mereka berada di Indonesia dan saya merupakan anak tunggal. Ibu bapa saya percayakan saya seorang di Malaysia. Untuk menjaga maruah mereka saya rasa perkara ini tidak perlulah untuk diperbesarkan. Sekiranya terjadi betul barulah bolehlah mengaku. Jadi sekarang ini kami hanya berkawan rapat sahaja dan tak perlu digembar-gemburkan”

Dalam pada itu, Sharnaaz telah pun berjumpa dengan kedua-dua ibu bapa Anis dan mereka telah pun mengenali antara satu sama lain.

“Keluarga saya pernah berjumpa dengannya dan itu adalah syarat pertama iaitu mesti berjumpa dengan keluarga kerana ibubapa saya mestilah mengetahui siapa yang saya berkawan memandangkan mereka tinggal jauh,” tambahnya lagi. (rtky/m)


Hanis Zalikha, Hairul Azreen Buat Peraduan Menang Jemputan Kahwin

Mahu menghadiri majlis perkahwinan pasangan Hairul Azreen & Hanis Zalikha? Nampaknya anda mempunyai peluang jika menyertai pertandingan yang dianjurkan oleh pasangan ini dengan membeli produk kecantikan Toujours Advanced Collagen — mana tahu dapat kad jemputan.

Berita Harian dalam laporan terbaru memanggil amalan ini sebagai janggal dan tidak pernah dibuat oleh mana mana pengantin sebelum ini dan nampak seperti tidak manis lebih lebih lagi budaya masyarakat Malaysia kita hari ini.

BACA: Ikut Cakap Orang Tua, Hairul Azreen Tidak Kerap Bertemu Hanis Zalikha

Perkara ini sebenarnya mengingatkan kami kepada Golden Ticket yang diberikan oleh Willy Wonka dalam kisah dongeng moden untuk kanak kanak datang melawat ke kilang pembuatan coklatnya.

Tetapi pasangan ini bukan asing dalam isu kontroversi melibatkan persiapan untuk berkahwin dan sebelum ini pun lamaran Hairul Azreen secara terbuka di kaca televisyen turut mengundang kritikan ramai. Mungkin mereka hanya mahu menjadi lain dari yang lain ‘kan? (rtky/m)


Erra Fazira: Tak Manis Untuk Wanita Seperti Saya Jaja Kisah Cinta

Kalau diikut perkembangan Erra Fazira, para peminat sering bercakap tentang kisah cintanya dan setiap kali ada sahaja gossip mengatakan beliau kini sedang bercinta dengan individu tertentu. Beberapa bulan lalu, pelakon ini sendiri mengakui sudah mempunyai teman istimewa.

Namun sehingga hari ini, Erra Fazira masih tidak mahu mendedahkan identiti kekasihnya itu dan membuatkan para peminat terus tertanya tanya. Erra Fazira nampaknya mempunyai alasan sendiri tidak terlalu bercakap tentang hubungan cintanya.

“Tidak molek rasanya dengan status dan usia saya sekarang untuk mencanang soal percintaan tambahan pula saya pihak wanita.Saya juga bimbang sekiranya keluar pelbagai kenyataan ia akan memakan diri sendiri sekiranya ada apa-apa berlaku nanti,” ujarnya kepada mStar Online hari ini.

Erra Fazira turut mengakui yang pendedahan beliau sedang bercinta sebelum ini sebenarnya untuk menutup beberapa spekulasi yang mengaitkan dirinya dengan beberapa individu lain termasuk seorang rakan artis dan VVIP.

“Sebelum ini saya sering dikaitkan dengan pelbagai individu dan ia menimbulkan banyak salah faham walaupun ia tidak benar.Penjelasan mengenai dengan siapa saya sedang berkawan sebenarnya dapat menghentikan segala spekulasi,” tambahnya lagi. (rtky/m)


Faralyna Idris Kini Sudah Berhijab & Sah Hamil Anak Pertama

Melalui gambar berhijab yang sering kali dimuatnaik di Instagram, pelakon yang pernah membintangi drama Kisah Kaisara 2, Faralyna Idris khabarnya sudah berhijrah untuk mengenakan hijab sepenuhnya. Lebih menarik lagi, Faralyna katanya kini juga sudah hamil anak pertama.

Manis betul bila Faralyna apabila sudah bertudung. Jika anda masih ingat, Faralyna telah mendirikan rumah tangga pada Disember tahun lalu bersama suaminya, Fikri Abdullah dan menurut Murai, pelakon tersebut kini sudah pun hamil berbelas minggu

Semoga keluarga kecil ini nanti akan membesar menjadi keluarga yang bahagia dan harapnya Faralyna agar sentiasa sihat dan selamat menjelang kelahiran baru nanti. (rtky/s)


Afiq Muiz Selesa Dengan Miera Liyana

Ketika ini, sering kelihatan Afiq Muiz memuatnaik gambar dirinya bersama dengan pelakon Miera Liyana di Instagram. Tidak mudah melatah, Afiq mengakui bahawa Miera merupakan rakan wanita paling rapat dengannya ketika ini.

“Setakat ini, Miera adalah kawan wanita yang paling rapat dengan saya dan saya selesa bersamanya. Malah ibu saya juga menyenangi Miera. Namun, bila berbicara soal jodoh, ianya masih terlalu awal untuk ke peringkat yang lebih serius.

“Biarlah fokus saya dalam bidang kerjaya terlebih dahulu,” katanya. Menurut Afiq lagi, dia dan juga Miera mulai rapat setelah digandingkan dalam adaptasi, Memori Cinta Suraya selain mengakui rezekinya kini di dalam bidang lakonan semakin mencurah-curah.

“Alhamdulillah, ada hikmahnya atas apa yang terjadi (perselisihan faham dengan ibu sendiri) dan kini saya berdiri tanpa memandang ke belakang lagi. Malah, jika dibandingkan dengan dahulu, hidup saya kini lebih tenang.

“Dari segi kerjaya pula, saya bersyukur kerana masih lagi diberikan rezeki dalam bidang ini. Malah, saya tidak menyangka masih ramai penerbit dan pengarah yang menghargai bakat dan kebolehan saya,” katanya kepada Sinar Harian. (rtky/s)


Mahukan Kepastian, Fouziah Gous Empat Kali Buat Pemeriksaan Kehamilan

Tahniah kepada Fouziah Gous, kerana telah disahkan hamil dua bulan setengah. Menurut pelakon dan pengacara itu, dia mengetahui perkara berkenaan setelah pulang dari menjalani penggambaran program Nona di Jepun, Mac lalu.

“Mulanya saya tidak jangka hamil kerana saya memang mengalami masalah haid yang tidak menentu tetapi apabila merasakan ada perubahan pada hormon badan saya jadi tak sedap badan. Lantas, saya membuat ujian kehamilan sendiri sebanyak dua kali dan kedua-duanya memberi bacaan positif”

“Bagaimanapun, saya tidak mahu terlalu gembira lagi dan minggu berikutnya barulah saya pergi membuat pemeriksaan di klinik biasa. Hasilnya juga sama iaitu positif. Sekali lagi saya masih tidak puas hati dan mengajak suami untuk malkukan ujian di pusat perubatan swasta”

“Apabila diberitahu kandungan saya sudah berusia tujuh minggu, barulah saya yakin sepenuhnya,” katanya yang menjalani ujian kehamilan sebanyak empat kali bagi memastikan dia benar-benar hamil.

Selain itu, Fouziah yang telah berkahwin dengan Zhafran pada 21 September 2013, turut berkongsi kepada Harian Metro bahawa dia tidak kisah mengenai jantina anak yang bakal dilahirkan asalkan anak yang bakal lahir nanti cukup sifat, sempurna dan sihat. (rtky/s)


Noor Dayana Bersyukur, Gembira Wan Sakinah Hamil Lagi

Baru-baru ini, melalui gambar yang tersebar yang menampakkan baby bump isteri kedua Ashraf Muslim iaitu Wan Sakinah, pelbagai komen berbaur diterima di laman sosial sehingga ada yang menyatakan perkara tersebut mengguris perasaan isteri pertama pelakon itu.

Bagaimanapun perkara itu dinafikan sendiri oleh Noor Dayana malah dalam masa yang sama turut bersyukur dan menyatakan rasa gembiranya di atas berita tersebut. Selain menyatakan Sarah (anak pertama Sakinah bersama Ashraf) bakal dapat adik baru, Dayana turut menjelaskan bahawa bayi yang bakal dilahirkan itu nanti sebagai anaknya juga.

Suka kami melihat keluarga bahagia ini dan mudah-mudahan kesihatan Sakinah akan sentiasa terjaga menjelang hari kelahiran nanti. (rtky/s)


Abam Anggap Kritikan Ogy Ahmad Daud Menjatuhkan Air Mukanya

Gara-gara dikritik oleh Ogy Ahmad Daud ketika di dalam rancangan Qu Puteh Bintang Bersama Bintang kerana berulang kali menggunakan fizikal Abam sebagai bahan jenaka, pelawak ini telah menyuarakan isi hatinya di laman media sosial miliknya.

“Apa pun orang nak cakap, kita buat untuk semua terhibur jika anda tak puas dengan persembahan kami maaf kami ucapkn sebab tiada manusia yang perfect. Tak salah untuk mengkritik tapi jangan sampai menjatuhkn air muka. Kalau tak suka, cakap tak suka…simple in my life,” luah Abam di Instagram.

Luahan tersebut khabarnya disuarakan kerana Ogy selaku juri telah memberikan kritikan tajam mengenai kumpulan Bocik yang menjadikan Abam sebagai objek jenaka dan turut memberitahu jika mereka menang adalah atas Abam sendiri dan bukannya di atas kehebatan persembahan.

“Kenapa daripada dulu sampai sekarang ye, kumpulan Bocik ni hanya menggunakan Abam sebagai bahan, mesti fizikal tubuh Abam. Bagi kakak kalau sentuh pasal lawak skopnya luas, kamu kata kamu orang tua tapi di mana watak orang tua nya? Bahasa tubuh orang tua? intonasi org tua di mana?”

“Itu maksud kakak. Tapi kalau awak menang pun kerana undianlah. Kerana ramai peminat awak yang akan mengundi awak bukan kerana persembahan. Terima kasih,” kata Ogy dipetik dari portal OhBulan!

Sebagai seorang penghibur yang versatil, mungkin juga kumpulan Bocik akan tampil dengan jenaka baru. Kritikan adalah demi untuk kebaikan. Apa pun, semoga Abam dan kumpulan Bocik sentiasa maju dalam menghiasi industri hiburan tanah air. (rtky/s)


David McKienzie Peluk Islam Disember Tahun Lalu

Tahniah kami ucapkan kepada pasangan pengantin baru, Lana Nodin dan suami, David McKienzie yang telah pun sah menjadi suami isteri pada 15 Mei lalu. Untuk pengetahuan, David telah memeluk Islam pada 5 Disember tahun lalu di Hidayah Centre Foundation, Taman Melawati, Selangor.

BACA: Lana Nodin Terkejut Suami Beri Cincin RM100,000 & BMW Sport

Kehadiran David untuk memeluk Islam di pusat perlindungan dan bimbingan saudara baru tersebut turut ditemani dua rakan selebriti iaitu, Fauzi Nawawi dan juga isterinya Lisdawati selain Lana sendiri.

Sebelum ini, Lana pernah berkongsi berkongsi cerita mengenai David atau nama Islamnya Mohd Daud McKienzie yang berusia 35 tahun itu sememangnya faham dan mula mengenali Islam kerana pernah tinggal di Dubai selama 7 tahun.

“Dia faham apabila ingin berkahwin dengan saya dia perlu memeluk Islam dan dia faham tentang agama kita kerana pernah tinggal di Dubai selama 7 tahun. Ia hadiah hari jadi yang paling istimewa yang pernah saya terima apabila dia memeluk Islam,” katanya dipetik daripada mStar Online.

Apa pun, tahniah kepada Lana kerana telah berjaya membawa seorang saudara baru mendalami Islam dan semoga perkahwinan mereka sentiasa dilimpahi rezeki dan kebahagiaan sehingga akhir hayat.(rtky/s)


Awal Ashaari Belum Pulih Sepenuhnya, Pergerakan Fizikal Terhad

Terlibat dalam kemalangan jalan raya pada Mac lalu, ada khabar angin yang mengatakan bahawa Awal Ashaari telah menjalani pembedahan kosmetik pada wajahnya dan kini masih menerima rawatan fisio dan bergantung kepada ubatan.

“Muka saya hanya bengkak sahaja. Saya belum pulih sepenuhnya. Saya perlu mengehadkan pergerakan fizikal buat masa ini. Mahu duduk dan bergerak pun masih lagi terasa sakitnya dan masih menjalani rawatan fisio dan bergantung kepada beberapa ubat yang diberikan seperti painkillers,” katanya kepada Tonton Extra baru-baru ini.

Selain itu, awal juga memberitahu bahawa dia kini lebih prihatin terhadap keselamatan ketika memandu malah jika ada sesiapa yang menaiki kereta bersama dengan pengacara serba boleh ini, dia akan memastikan mereka memakai tali pinggang keledar.

Dalam kemalangan yang memusnahkan kereta BMW 6 Series tersebut, Awal mengalami beberapa kecederaan seperti sedikit pendarahan dan gegaran di otak, juga patah tulang punggung. Semoga Awal cepat sembuh dan dapat meneruskan rutin harian seperti sebelum kemalangan. (rtky/s)


Sona One Utamakan Kerjaya Daripada Kisah Peribadi

Penyanyi rap yang semakin popular dan meningkat naik, Sona One baru-baru ini mengakui bahawa dirinya sudah pun mempunyai teman istimewa selain menyatakan bahawa kerjaya seninya adalah lebih penting berbanding kisah peribadinya.

“Saya tidak kisah untuk memberitahu yang saya kini memang ada seseorang di hati saya. Namun, cukuplah setakat itu sahaja kerana ia tidak adil untuk kami berdua. Bagi saya, tiada apa yang perlu orang tahu pasal dia dan biarlah ia disimpan rapi untuk diri saya sahaja,” katanya kepada Tonton Extra.

Sebelum ini, Sona One khabarnya menjalin cinta dengan Juliana Evans namun perkara itu disangkal oleh penyanyi ini dan juga Juliana sendiri dengan menjelaskan mereka hanyalah kawan sejak daripada zaman remaja lagi.

Pengakuan daripada Sona One ini nampaknya menutup terus khabar angin sebelum ini yang mengatakan dia dan Juliana bercinta. Buat Sona One, semoga perjalanan seni anda semakin berjaya dan percintaan melangkah ke fasa setersunya. (rtky/s)


Ella Amalkan Amalan Sunnah Untuk Dapatkan Anak

Melalui sisipan BiPop Ahad lalu, penyanyi Ella mengakui dirinya pernah menjalani rawatan kesuburan selain percaya rezeki untuk menerima cahaya mata pasti akan hadir juga selagi tidak putus asa berikhtiar.

“Seperti pasangan lain yang sudah berumahtangga, kami juga melakukan beberapa ikhtiar namun rezeki kami masih belum menyebelahi. Kami pernah menjalani rawatan (kesuburan) secara klinikal, namun selebihnya saya dan suami berserah pada Allah”

“Siapa yang tidak ingin cahaya mata sebagai penyambung zuriat? Tambahan pula kami datang daripada keluarga yang besar,” kata Ella yang terbuka berbicara mengenai perkara yang boleh dianggap sensitif bagi sesetengah pihak.

Sementara itu, melalui mStar Online, penyanyi ini memberitahu dia juga mengamalkan pemakanan sunnah selain mengikut saranan doktor yang turut memberikan informasi mengenai makanan yang sesuai untuk diamalkan. (rtky/s)


Penyanyi Kahwin Baru Dan Belasah Isteri Pertama Kerana Tidak Restu

Baru baru ini kecoh apabila seorang vokalis kumpulan yang pernah popular suatu masa dahulu mengakui yang dirinya sudah berkahwin lain namun kenyataan isteri pertama yang tidak merestui perkahwinan itu mengundang konflik baru antara mereka.

Hari ini kami menerima screenshot perbualan antara dua orang teman rapat kepada isteri pertama penyanyi ini yang menceritakan keadaan wanita itu yang kini seakan diabaikan oleh suaminya selain menerima penderaan fizikal kerana memberikan kenyataan media.

Dalam perbualan di atas, si pengirim mesej pertama turut memaklumkan yang isteri penyanyi itu sudah keguguran kerana dibelasah — teruk juga bunyinya kalau sampai gugur kandungan.

Si pengirim mesej turut memaklumkan yang anak sulung penyanyi ini bersama isteri pertama turut tidak berbuat apa apa untuk mempertahankan ibunya dalam soal ini selain turut menghabiskan masa dengan teman wanita sendiri.

Dalam mesej yang sama khabarnya isteri pertama penyanyi tidak berani untuk mengambil tindakan atau melaporkan perkara ini kepada pihak berkuasa kerana risaukan reputasi tercalar — tidak pasti reputasi siapa yang dirisaukan.

Jika benar seperti apa yang disampaikan oleh pengirim kami ini, nampaknya semakin terserlah perangai dayus penyanyi lelaki ini selain sudah masanya isteri pertama ambil tindakan untuk tidak lagi hidup bersama — lelaki ringan tangan, bahaya. (rtky/m)


Drama Bersiri 'Dia Isteri Luar Biasa' Di TV3 Bermula Hari Ini

Kepada peminat drama bersiri Melayu yang sering menghiasi kaca televisyen, nampaknya anda akan ada ketagihan baru apabila drama bersiri baru berjudul Dia Isteri Luar Biasa akan memulakan tayangan pada hari ini di TV3.

Menggantikan drama bersiri Hati Perempuan yang turut mendapat sambutan peminat sebelum ini, Dia Isteri Luar Biasa pastinya akan tampil dengan jalan cerita lebih hebat membariskan para pelakon ternama tanah air untuk hiburan anda setiap petang.

Dia Isteri Luar Biasa membariskan watak utama yang dijayakan Shukri Yahaya dan juga Fathia Latiff selain dibantu oleh Keith Foo, Elizad Sharifuddin dan ramai lagi.

Dia Isteri Luar Biasa mengisahkan kehidupan Dewi Yusra (lakonan Fathia Latiff) yang mencari suami sementara hanya bertujuan untuk mendapatkan anak. Dewi tidak percaya terhadap lelaki, kebencian Dewi terhadap lelaki terjadi akibat peristiwa silam yang masih menghantui dirinya apabila, ibunya menjadi mangsa kekejaman bapanya sendiri.

Bagi Dewi dia mampu hidup tanpa cinta dari seorang lelaki, tetapi apabila Dewi perlu menjaga anak sahabat baiknya, Eda (Nonny Nadhirah) yang bernama Nina, terdetik di hati Dewi untuk memiliki zuriat sendiri dengan apa cara sekali pun.

Kerana tidak mahu berkahwin, Dewi cuba untuk mendapatkan perkhidmatan kaedah IVF dan GTF dari klinik pakar perbidanan namun ditolak kerana menyalahi undang-undang dan juga agama. Lalu tercetus satu idea apabila Dewi meminta pertolongan daripada sahabat baiknya, Cik Kem atau Kamrul (Keith Foo) untuk mencari calon suami sementaranya.

Mahu tahu siapa yang menjadi suami sementara kepada Dewi, haruslah anda mula menonton drama ini yang ke udara setiap Isnin hingga Khamis bermula 6.55 petang di TV3. Jom! (rtky/m)


Sambut Hari Lahir Anak Ke 18, Maria Farida Kekal Muda Jelita

Baru-baru ini, Maria Farida telah mengadakan majlis sambutan hari lahir anaknya, Mizan Ashley yang ke 18. Apa yang menarik, dalam majlis yang dihadiri oleh rakan terdekat Maria tersebut, Mizan dan ibunya kelihatan sebaya.

Hebat juga Maria menjaga penampilan dirinya sehingga kelihatan masih muda dan ranggi bak anak dara. Jika anda tidak percaya, kami kongsikan beberapa keping gambar sambutan hari lahirnya anaknya bersama anda. Enjoice! (rtky/s)


Farhan Punyai Perniagaan Sendiri & Mula Ceburi Bidang Lakonan

Bekas suami kepada pelakon Abby Abadi, Muhammad Noor Farhan Che Bakar mengakui terkilan berikutan tuduhan yang mengatakan dia seorang mata duitan kerana menikahi seorang seorang ibu tunggal beranak dua pada 15 Mei lalu.

“Saya tidak tahu kenapa ada orang cakap begitu dan terkilan juga apabila mendengarnya kerana saya bukan seorang kaki kikis dan mata duitan seperti diperkatakan”

“Jika benar saya seorang mata duitan buat apa saya berkahwin dengan Noriah dan lebih baik saya cari wanita kaya untuk dijadikan isteri,” katanya kepada mStar Online sambil menjelaskan bahawa isterinya bukan berasal daripada golongan berada.

Menurut Farhan, dia dan isterinya berkahwin adalah di atas dasar cinta dan bukannya untuk mengikis wang isterinya itu malah turut menyatakan bahawa apa yang terjadi sudah tertulis dan ditentukan oleh Tuhan.

Terdahulu, Farhan berkahwin dengan Abby di Selatan Thailand pada 9 Julai 2013 sebelum bercerai pada 9 Mei 2014 dengan talak satu hanya selepas 11 bulan bersama. Kini Farhan mempunyai perniagaan sendiri selain terlibat menjadi model dan sedang cuba menceburi bidang lakonan. (rtky/s)


Jamal Abdillah Sunyi Keseorangan, Simpan Hasrat Dirikan Rumah Tangga

Mengakui sunyi dan memerlukan teman hidup, Datuk Jamal Abdillah yang kini berusia 56 tahun menyatakan isi hatinya bahawa dia terasa keseorangan malah turut menjelaskan meminati wanita bertudung untuk dijadikan isterinya.

“Saya ini seperti anda semua semestinya ingin mempunyai teman hidup (isteri), namun sehingga kini masih tidak dapat mencapai impian itu. Sekarang rasa terhibur kerana dikelilingi ramai peminat, tetapi apabila tiba di rumah terasa sunyi kerana keseorangan”

“Saya meminati perempuan yang bertudung dan tidak kisah dari mana,” katanya dipetik daripada Harian Metro ketika membuat persembahan di Konsert Gemilang Bersama Datuk Jamal Abdillah di sebuah hotel di Seremban, Negeri Sembilan, baru-baru ini.

Penyanyi tersohor ini mengakui dia masih menyimpan hasrat untuk mendirikan rumah tangga kerana kesunyian semakin dirasai selepas agak lama hidup solo. Jamal sebelum ini pernah berkahwin tiga kali.

Dua daripada perkahwinan itu beliau dikurniakan dua anak lelaki iaitu Osama Yamani dan Ahmad Zaki Yamani. Jadi kepada peminat Jamal Abdillah, ini berita baik buat anda. Jika sudah jodoh, memang tidak ke mana. (rtky/s)


Elizabeth Tan Mohon Maaf Kepada Pihak Terlibat

Berikutan ada pihak yang mempertikaikan mengapa Elizabeth Tan membatalkan persembahan pada saat akhir, penyanyi ini menjelaskan punca utama dia tidak dapat membuat persembahan adalah kerana masalah kesihatan.

“Mereka ada bertanya kenapa tidak memberitahu seminggu awal untuk membatalkan persembahan tersebut tetapi soal kesihatan bukannya saya dapat kawal bila ia akan berlaku. Benar, saya ambil keputusan untuk menarik diri daripada semua persembahan yang ada pada hari tersebut kerana kesihatan saya tertanggu.

“Suara juga tidak keluar dan tidak sedap untuk didengar. Jujur saya katakan, saya bukan sengaja membatalkan persembahan tersebut dan saya sendiri kesal tetapi keadaan memaksa dan turut mendapat cuti sakit dari doktor,” katanya kepada mStar Online.

Selain itu, Elizabeth turut menjelaskan bahawa dia tidak mengetahui apa-apa mengenai wang deposit yang telah dibayar terlebih dahulu kerana perkara tersebut diuruskan oleh pihak pengurusannya dan dia turut berharap kejadian sama tidak berulang pada masa hadapan. (rtky/s)


Nina Iskandar Kini Tidak Bertudung

Sebelum ini, Nina Iskandar melalui mStar Online pernah menjelaskan bahawa penghijrahan dirinya untuk berhijab bukanlah semata-mata kerana pelaksanaan hudud di negaranya (Brunei), tetapi juga ikhlas daripada hatinya dan memang berhasrat untuk memakai tudung sebelum ini lagi.

“Sebelum ini saya sering pakai tudung jika keluar untuk cuba sama ada saya selesa atau pun tidak dan baru-baru ini hati saya terus terbuka untuk terus mengenakan hijab dan saya berasa begitu tenang”

Perubahan ini juga sebagai salah satu persiapan untuk diri sendiri kerana jika tidak mulakan sekarang, bila lagi?,” ujarnya dalam kenyataan yang pernah dikeluarkan Mei tahun lalu kepada mStar Online.

Tindakan pelakon baru ini kembali membuka tudung dan berkongsi gambarnya di Instagram mengundang pelbagai komen dan dalam masa yang sama seperti tidak selari dengan apa yang pernah dinyatakan sebelum ini. Namun, segala tindakan yang dilakukan Nina, pastinya dia mempunyai jawapannya tersendiri.

Siapalah kami mahu menilai baik buruk seseorang. Malah peminatnya pasti mendoakan yang terbaik untuk Nina. Apa-apa pun, semoga Nina sentiasa berjaya dalam apa yang mahu dicapainya dan berusaha sehabis baik ketika ini, jika tidak sekarang, bila lagi? (rtky/s)


Zamani Slam Bersyukur Kehidupan Lebih Tenang

Setelah menjalani pemulihan selama tiga bulan, Zamani Slam sendiri menyatakan bahawa dirinya kini sudah semakin sihat dan berasa lebih tenang dan dalam masa yang sama turut mengakui perlu berlawan dengan dirinya sendiri untuk menjauhi najis dadah.

“Dari segi pemulihan dadah, saya semakin sihat. Alhamdulillah tetapi saya sekarang mengalami sakit tulang belakang bengkok. Penyakit itu memang sudah lama saya hidapi, tetapi apa yang penting sekarang minda saya tenang dan lapang, itu yang paling saya bersyukur,”

“Perubahan yang paling ketara saya alami sepanjang berada di sini ialah dalaman diri saya iaitu kerohanian di mana saya perlu berjuang melawan diri sendiri (melawan nafsu dadah) dan saya berazam untuk berubah,” katanya pada mStar Online.

Zamani yang kini sedang menjalani rawatan pemulihan di pusat pemulihan Persatuan Pengasih Malaysia di Jalan Syers, turut menyatakan program pemulihan tersebut menjadikannya lebih positif dari segi mental dan fizikal. (rtky/s)


Zalif Sidek Bakal Nikah Gadis Sekampung

Melalui ruangan Cik Pang keluaran Metro Ahad hari ini, khabarnya pelakon Zalif Sidek sudah pun menghantar rombongan merisik bakal isteri yang juga merupakan orang kelahiran negeri sama dengan Zalif iaitu Terengganu.

Melalui sumber daripada Cik Pang itu, khabarnya bakal isteri Zalif merupakan seroang anak tauke pasir dari Terengganu dan mereka telah mula berkenalan semenjak menghadiri beberapa acara di sana. Timbul bibit cinta kemudiannya, Zalif terus melamar Nadhirah Nawi dan berjumpa dengan keluarganya.

Zalif berjumpa keluarga Nadhirah adalah untuk menyatakan hasratnya untuk menjadikan wanita tersebut sebagai teman hidupnya yang sah. Sebelum ini, Zalif pernah menyuarakan impian untuk berkahwin sebelum umur 30 tahun namun segala hubungan yang pernah terjalin tidak menjadi dan terputus di tengah jalan.

Jika benar apa yang dikhabarkan, semoga setiap perancangan Zalif dalam membina keluarga baru akan berjalan lancar. Peminat pun tidak sabar untuk melihat pelakon comel ini bersanding. (rtky/s)


Kini Bergerak Solo, Mamat Bersyukur Dengan Rezeki

Mamat atau nama sebenarnya Mohd Noor Murad yang pernah menganggotai kumpulan Sepah mengakui rindukan keindahan dan kemesraan bekas kumpulannya itu dan menyerahkan kepada takdir jika berpeluang untuk disatukan semula.

BACA: Tunggu Kekasih Habis Belajar, Mamat Sepah Mahu Nikah Sebelum Akhir Tahun

Mamat yang kini bertugas sebagai penyampai radio di Ultra FM menjelaskan bahawa kumpulan Sepah merupakan hasil gabungan ideanya bersama Jep sebelum mencari seorang ahli lain iaitu Shuib untuk menambahkan lagi seri kumpulan lawak itu.

“Saya rindukan kumpulan Sepah, sebelum ini pelbagai kontroversi yang tercetus tetapi sekarang ini masing-masing sudah dewasa dan matang untuk fokus kerjaya masing-masing. Permasalahan yang timbul dahulu sebenarnya telah pun selesai, hubungan saya dengan Jep pun dah pulih seperti biasa”

“Kalau ingin disatukan semula, saya hanya serah kepada takdir,” kata Mamat sambil menyatakan rasa terkilan, sedih dan pelbagai lagi perasaan setelah berkeputusan tidak bersama dengan Sepah, namun dia menganggapnya sebagai dugaan yang menjadikan dirinya lebih matang. (rtky/s)


Nabil Ahmad Selesai Majlis Aqiqah Leyla Medyna

Selesai sudah semalam majlis aqiqah untuk Leyla Medyna dan juga sambutan hari lahir anak pertama Nabil Ahmad iaitu Naera Mikayla yang diadakan di Yayasan Seni, Jalan Ritchie, Ampang. Dalam majlis yang diadakan secara sederhana itu, rakan artis juga turut hadir bagi memeriahkan suasana.

Majlis aqiqah dan cukur jambul tersebut telah diadakan pada waktu pagi manakala sambutan hari lahir telah diadakan pada sebelah petang. Sambutan hari lahir pada sebelah petang itu juga turut dihadiri oleh kelab peminat Nabil.

Apa pun, semoga keluarga ini akan semakin membesar malah kami pasti ramai peminatnya sentiasa mendoakan kebahagiaan dan juga kesejahteraan kepada Nabil dan juga seisi keluarga. (rtky/s)


Michelle Yeoh Umum Sumbang RM405,000 Kepada Mangsa Bencana Di Nepal

Pelakon Hollywood kelahiran Malaysia, Tan Sri Michelle Yeoh telah umumkan yang beliau akan menderma 100,000 euro (RM405,000) untuk bantuan dan pemulihan kepada mangsa-mangsa gempa bumi Nepal.

Michelle Yeoh telah menyalurkan derma 100,000 euro melalui Tabung Tindakan Kecemasan Nepal, Persatuan Sukan Automobil Nepal (NASA) bagi tujuan bantuan dan pemulihan mangsa-mangsa gempa bumi, menurut NASA dalam satu kenyataan.

Yeoh ditemani pasangannya, Jean Todt yang juga Presiden Persekutuan Automobil Antarabangsa (FIA) tiba di sini pada Khamis lalu untuk menghadiri program NASA di Nepal.

Ia merupakan lawatan kedua beliau ke Nepal. Yeoh sebelum ini memendekkan lawatannya ke Nepal untuk pulang ke Perancis berikutan gempa bumi kuat di sini pada April lepas, menurut kenyataan itu.

Yeoh yang juga Duta Global Keselamatan Jalan Raya yang diselaraskan FIA melawat Nepal pada 23 April lepas untuk menyertai Kongres Sukan Serantau Asia anjuran FIA. – BERNAMA


Mia Ahmad Akui Selesa Bekerja Dengan Syarul Ridzwan

Mungkin kerana peminat terkesan dengan lakonan Mia Ahmad dan juga Syarul Ridzwan di dalam drama bersiri Hati Perempuan yang sudah pun tamat baru-baru ini, khabar angin mengenai mereka sedang menjalin cinta pantas tersebar.

“Mereka yang pantas mengatakan kami bercinta itu tak tahu apa apapun sebenarnya. Mereka hanya cakap berdasarkan apa yang dilihat termasuklah melalui gambar yang dimuat naik kami di laman Instagram selain komitmen yang ditunjukkan di dalam lakonan di kaca TV”

“Saya tak pasti dari mana cerita ini datang kerana ia kali pertama didengari saya. Yang pasti kerjaya seni saya baharu sahaja bermula dan tak semudah itu saya akan mempersiakannya,” katanya kepada Berita Harian.

Selain itu, Mia juga mengakui di selesa bekerjasama dengan Syarul dan dalam masa yang sama menganggap bahawa Syarul merupakan seorang rakan lelaki yang baik. Bagi kami, Mungkin juga keserasian mereka membuatkan peminat terbawa-bawa watak pasangan ini ke dunia realiti. (rtky/s)


Diana Rafar Bersyukur Bersatu Semula, Akui 'Saham' Naik Ketika Bergelar Janda Sementara

Mengakui melarikan diri ketika mereka berpisah empat bulan lalu, Diana Rafar menyatakan perkara tersebut dilakukan kerana memberi lampu hijau atau kebenaran kepada suaminya itu untuk mencari pengganti dirinya.

“Saya pun beri lampu hijau untuk dia cari pengganti. Empat bulan itu memang dia boleh cari kekasih baharu. Tapi dia tetap menanti saya. Tak dinafikan, saham saya pun naik sebenarnya selepas bergelar janda. Ramai lelaki yang datang nak ambil kesempatan di atas perpisahan ini”

“Tapi saya memilih untuk melarikan diri selama ini. Saya tolak tawaran berlakon dan elak berjumpa dengan orang. Saya tukar nombor telefon. Saya tak ambil manfaat atas status janda sebelum ini. Pada masa yang sama, saya dapat rehatkan diri dan bermuhasabah diri,” katanya kepada Berita Harian.

Selain itu, Diana juga menyatakan rasa bertuahnya kerana memilik Zamarul kerana suaminya itu adalah seorang yang banyak membantunya melakukan kerja-kerja di rumah daripada memasang langsir sehinggalah mengelap pinggan sehingga berkilat. Untung sungguh Diana dapat bersatu semula bersama Zamarul.

“Dia boleh pasang langsir. Dalam hati terdetik juga kalau raya nanti, dia tak ada, siapa pula yang nak pasangkan. Pinggan mangkuk pun dia boleh lap sampai berkilat. Patut pun sepanjang ketiadaannya, saya lihat berselerak sahaja rumah ini kerana dia tak ada. Dia layan saya umpama puteri,” seloroh Diana. (rtky/s)


Lana Nodin Turut Terima Hadiah Jam Tangan RM25,000, Rahsiakan Jumlah Wang Hantaran

Bertuah sungguh Lana Nodin apabila dia menerima hadiah berupa cincin berlian hampir RM100,000 serta sebuah kereta BMW Sport sempena hadiah perkahwinannya selain mengakui terkejut dengan perkara tersebut.

Jelas Lana, dia hanya tahu mengenai cincin berlian tersebut ketika upacara membatalkan air sembahyang selepas akad nikah. Selain itu, pelakon ini juga turut menerima seutas jam tangan daripada David berharga RM25,000.

“Saya tak sangka ketika David (Daud) sarungkan cincin tadi, dia kejutkan saya dengan cincin idaman saya. Saya pernah lihat cincin tersebut ketika mengunjungi Amerika Syarikat beberapa bulan lalu,” katanya yang bakal mengkuti suaminya ke Amerika Syarikat tidak lama lagi.

Lana yang ditemui di Hotel Palace Of Golden Horses selepas majlis pernikahannya pada pagi Jumaat bagaimanapun merahsiakan jumlah wang hantaran diberi suaminya selain menyatakan wang tersebut telah diserahkan kesemuanya kepada ibu dan bapa saya beliau. (rtky/s)


Nelydia Senrose Akui Sudah Bersedia Jadi Isteri Qi Razali

Lebih gemar memberi ruang berbicara mengenai kisah cinta mereka kepada pihak lelaki, Nelydia Senrose  bagaimanapun mengakui, di peringkat umurnya kini, dia mempunyai kekuatan untuk bergelar isteri dalam masa terdekat.

“Kalau ditanya bila lagi nak makan ‘nasi minyak’ (kahwin), semestinya saya nak ia terjadi dalam masa terdekat. Semestinya kalau ada berita baik, saya akan umum. Di usia sekarang, sejujurnya saya ada sedikit keyakinan untuk memikul tanggungjawab sebagai isteri,” jelasnya kepada BH Plus.

Selain itu, ketika disoal mengenai tema impian perkahwinan mereka nanti, pelakon ini sangat gembira jika ia dapat diadakan di dalam suasana di tepi pantai dan juga di dalam taman selain turut menyatakan tema fantasi turut menjadi pilihan.

Jelas Nelydia lagi, usia perkenalannya yang sudah lama bersama Qi Razali, dia mengharapkan penamat yang indah dan baik-baik sahaja. Malah kami pasti peminat pun tidak sabar menantikan pasangan ini bersanding dan menjadi suami isteri dalam masa terdekat ini. (rtky/s)


Kepercayaan Rita Rudaini Kepada Lelaki Sudah Hilang

Melihatkan situasi yang dialami oleh Rita Rudaini kini, dia mengakui belum memaafkan bekas suaminya lantaran meninggalkan dirinya dan anak-anak yang memerlukan kasih sayang seorang ayah ketika ini.

“Saya belum memaafkan dia! Apa yang dia lakukan terhadap saya dan anak-anak satu penganiayaan yang sangat besar. Anak-anak saya tidak bersalah dan masih kecil namun kenapa sanggup lupuskan kasih sayang seorang ayah di kala mereka sedang memerlukan”

“Dimanakah pula silap saya sebagai seorang isteri selama bersama lebih empat tahun?” jelas Rita kepada portal Pepatung serta menyatakan dia dan anak-anaknya kini cukup selesa hidup bertiga dan mengakui lebih rela bersendirian sampai tua.

“Saya tidak perlu menumpang kasih kerana sudah terlalu banyak kasih sayang yang sedang membunga antara saya, Rayyan dan Arjuna namun, kalau sudah jodoh saya terima ketentuan Ilahi”

“Cumanya, andai ditanya tentang perkongsian hati dengan lelaki, rasanya saya rela bersendirian sampai tua. Bukan kerana dua kali gagal dalam berumah tangga tetapi saya letih dengan lelaki dan kepercayaan saya terhadap lelaki sudah hilang,” jelas Rita. (rtky/s)


Sekitar Majlis Resepsi Lana Nodin & David McKenzie Di Seri Kembangan

Majlis resepsi Lana Nodin dan juga David McKenzie yang telah sah bergelar suami isteri pagi tadi telah diadakan di hotel Hotel Palace of The Golden Horses, Seri Kembangan Selangor.

Pasangan ini telah selamat dinikahkan oleh Mohd Ramizi Ramli Penolong Pendaftar Perkahwinan Masjid Al Islah Serdang Raya, Seri Kembangan dan diwalikan oleh ayah kandung Lana sendiri, iaitu Encik Hasan Nodin bin Mohd Zaidi dengan mas kahwin bernilai USD10000 atau RM 32000.

Majlis yang cukup meriah tersebut turut dihadiri keluarga, tetamu dan juga rakan selebriti yang lain. Menurut Lana sebelum ini, dia mengakui dirinya ralat untuk meninggalkan dunia seni selepas berkahwin kerana bakal menghabiskan masa bersama suaminya ke luar negara.

Apa pun, semoga hubungan yang terjalin di antara Lana dan juga David berkekalan hingga ke akhir hayat. Kami kongsikan bersama anda beberapa keping gambar majlis resepsi pasangan pengantin baru ini. Enjoice!. (rtky/s)


Wan Sakinah Sedang Hamil Anak Kedua

Baru sahaja rasanya isteri kedua kepada pelakon Ashraf Muslim ini menjadi perhatian ramai selepas dengan nada bergurau bertanyakan suaminya sama ada mahu menambah isteri seorang lagi dan hari ini ada berita baik yang boleh dikongsikan dengan anda semua.

Menerusi satu gambar yang dikirimkan oleh seorang pengguna di Instagram sebulan yang lalu, jelas kelihatan baby bump Wan Sakinah yang terus menimbulkan tanda tanya sama ada benar isteri Ashraf Muslim ini bakal melahirkan anak kedua mereka tidak lama lagi.

Wan Sakinah dalam kisah berkaitan sudah memadam akaun Instagram beliau mungkin atas sebab perhatian yang diterima sebelum ini. Apa pun, tahniah diucapkan buat keluarga Ashraf Muslim yang bakal menerima orang baru dalam hidup, semoga lebih berbahagia selepas ini. (rtky/m)


Awie Bekerja Keras Demi Masa Depan Anak

Seringkali terpalit dengan berita yang tidak berapa enak didengar dan berkaitan dengan gangster, Awie mempunyai jawapannya tersendiri dan dalam masa yang sama tidak mudah melatah dengan apa yang dilemparkan kepadanya.

BACA: “Patah Tulang Rusuk, Retak Tulang Hidung Dibelasah Awie” – Rozana

“Sebenarnya, berperwatakan dan berwajah begini, ia anugerah Allah. Tetapi tidak semua orang tahu apa sebenarnya yang berada dalam hati dan jiwa saya. Saya seorang yang sensitif dan berjiwa lembut”

“Saya mudah menitiskan air mata apabila ia membabitkan hal keluarga. Tak dapat bertemu anak pun, saya boleh menangis,” katanya kepada BH Plus selain menjelaskan bahawa apa yang dilakukannya ketika ini adalah demi masa yang baik untuk anak-anaknya.

Selain itu, Awie juga tidak menyalahkan orang ramai yang memandang serong terhadapnya malah mengakui persespsi yang diberikan masyarakat tidak mendatangkan kesan kepada dirinya. (rtky/s)


Lana Nodin Sah Bergelar Isteri David

Tepat jam 10.36 pagi akhirnya pelakon Lana Nodin atau nama sebenar Mazlina Hasan Nodin 35, telah pun selamat diijabkabulkan dengan pasangannya iaitu David McKienzie atau nama Islamnya Mohd Daud McKienzie 35, dengan sekali lafaz sahaja.

Pasangan ini telah selamat dinikahkan oleh Mohd Ramizi Ramli Penolong Pendaftar Perkahwinan Masjid Al Islah Serdang Raya, Seri Kembangan dan diwalikan oleh ayah kandung Lana sendiri, iaitu Encik Hasan Nodin bin Mohd Zaidi dengan mas kahwin bernilai USD10000 atau RM 32000. Manakala wang hantaran dirahsiakan.

Pihak perempuan menerima lima dulang hantaran berbalas tujuh daripada pihak lelaki. Pihak lelaki memberi 5 dulang hantaran, Manakala pihak perempuan, membalas 7 dulang hantaran.

Majlis yang dihadiri keluarga dan tetamu yang terdekat ini telah dijalankan di Hotel Palace of The Golden Horses, Seri Kembangan Selangor.

Sekalung tahniah buat pasangan Lana Nodin dan suami, Mohd Daud McKienzie yang juga merupakan jurulatih dan pemain bola tampar olimpik untuk pasukan Amerika Syarikat kerana telah menjadi pasangan suami isteri yang sah, dan kami di Rotikaya mendoakan agar pasangan ini berkekalan dan dikurniakan cahaya mata yang soleh dan solehah. Amin. (rtky/hfz)


Ummi Nazeera Puji Produksi Jaga Solat

Dunia seni sering menjadi mangsa persepsi negatif orang ramai dan ini sebenarnya kurang disenangi oleh penggiat hiburan sendiri dan salah seorangnya Ummi Nazeera yang meluahkan pandangan dan pengalaman beliau dlaam temubual bersama majalah Harmoni.

“Ramai yang menyatakan industri ini adalah sesuatu yang tidak sihat. Selepas berhijrah ke arah yang lebih baik, saya nampak banyak perubahan dalam industri lakonan. Sejujurnya, saya tidak nampak pun apa yang tidak sihat,” ujar Ummi Nazeera.

Beliau turut menceritakan pengalaman bagaimana sebuah produksi di mana pengarahnya meminta semua kerja dihentikan sementara untuk berehat dan membenarkan krew juga pelakon untuk menunaikan solat yang menjadi kewajipan seorang Islam.

“Sewaktu menjalani penggambaran telemovie, Cik Puan Sinderella, pengarah akan menghentikan seketika penggambaran untuk kami bersolat. Krew-krew juga akan berhenti bekerja seketika untuk mereka tunaikan solat secara berjemaah”

“Jadi, saya sendiri tidak faham apa yang teruknya tentang industri kita. Persepsi masyarakat itu sendiri yang memburukkan sisi baik dunia lakonan. Itulah antara perkara yang yang membuatkan saya sedih,” tambah Ummi Nazeera lagi.

Orang kita biasalah hanya melihat yang negatif untuk diperkatakan, yang positif jika boleh disorok bawah karpet. Bagus Ummi Nazeera! (rtky/m)


Berita Palsu Buat Keluarga Stacy AF Tertekan

Akibat tersebarnya berita palsu mengenai dirinya sudah memeluk Islam, Stacy mengakui perkara tersebut adalah satu tuduhan melampau. Menyifatkan perkara tersebut sebagai sesuatu yang sensitif, keluarga Stacy juga turut terkena tempias.

“Saya tak tahu nak cakap apa. Tak kisah pun ya, geram pun ya. Sebelum ini saya pernah terpalit dengan khabar angin seperti ini tetapi bagi saya gosip kali ini agak melampau. Lebih-lebih lagi bab-bab berkaitan agama, kita tidak boleh main-main”

“Ia agak sensitif terutamanya bagi masyarakat kita. “Kalau terkena dekat saya seorang, tidak apa. Ini tidak, kasihan keluarga saya menerima panggilan sejak semalam (Rabu) sehingga ke hari ini (Khamis) yang hanya mahu mengesahkan sama ada saya masuk Islam atau tidak”

“Ia sekali gus memberi tekanan buat mereka yang tidak tahu apa-apa,” jelas Stacy kepada mStar Online berikutan beberapa portal menyebarkan sekeping gambar seorang wanita yang kononnya adalah Stacy sedang mengucap dua kalimah syahadah di depan seorang ustaz. (rtky/s)


Ella Anggap Belum Ada Rezeki Timang Zuriat Sendiri

Ella dan juga suaminya, Azhar Ghazali mengakui sering diajukan soalan berkaitan dengan anak namun mereka tidak pernah ralat mengenai perkara tersebut dan hanya menyerahkan sepenuhnya soal cahaya mata kepada Allah.

“Tidak dinafikan saya memang sukakan kanak-kanak namun belum rezeki lagi untuk saya menimang cahaya mata. Terfikir juga ingin mengambil anak angkat tetapi tunggulah dulu. Bukan mudah menjaga anak angkat kerana jadual kerja yang begitu padat sekarang”

“Banyak aspek yang perlu diambil kira dan saya tidak mahu mengambil anak angkat dan mengabaikannya,” kata Ella yang kini sungguh bahagia bersama dengan suami tercinta. Semoga apa yang dihajati Ella dan suami akan termakbul suatu hari nanti. (rtky/s)


Di Sekitar Majlis Berinai Lana Nodin, David McKenzie

Bakal melangsungkan perkahwinan pada hari esok, Lana Nodin dan bakal suaminya, David McKenzie malam ini sedang melangsungkan majlis berinai yang diadakan di hotel Palace of the Golden Horses, Seri Kembangan.

Dalam majlis yang diadakan cukup meriah bertemakan bertemakan Puteri Gunung Ledang tersebut, Lana kelihatan sungguh cantik sekali dan David juga tidak kurang kacaknya. Terserlah seri pengantin masing-masing.

Selepas persandingan nanti, pasangan itu dikhabarkan akan ke Manila untuk kem bola tampar yang disertai David McKienzie sebelum ke Amerika Syarikat untuk berbulan madu.

Apa pun semoga segala persiapan untuk hari esok akan berjalan dengan lancar dan kami kongsikan dengan anda beberapa keping gambar untuk tatapan bersama. Enjoice!


Lindsay Lohan Dalami Pelbagai Agama, Selalu Bawa Terjemahan al-Quran

Lindsay Lohan ketika ini masih lagi menjalani sesi khidmat masyarakat dan perlakuannya baru-baru ini yang membawa terjemahan al-Quran turut menarik minat orang ramai terhadap perubahannya itu.

Sebelum ini, Lindsay yang beragama Katolik ini pernah memuat naik gambar yang cenderung ke arah Islam di akaun laman Instagram miliknya sekaligus mengundang komen positif oleh umat Islam berhubung isu ini tersebut.

Selain itu, Lindsay juga pernah mengakui kini sedang dalam proses mempelajari banyak agama ketika ditemubual oleh Oprah Winfrey. Selain agama Islam, beliau turut mendekatkan diri dengan Buddha dan Kaballah.

“Saya seorang yang mempunyai tahap rohani yang tinggi dan akan bertambah dari masa ke semasa,” katanya di dalam rancangan tersebut. Perubahan itu dianggap sebagai perkara yang positif oleh sesetengah peminatnya setelah sebelum ini terjebak di bawah pengaruh alkohol dan salah laku. (rtky/s)


Zamarul Hisyam, Diana Rafar Sah Rujuk

Sinar Harian petang ini melaporkan yang Mahkamah Rendah Syariah Shah Alam telah menerima lafaz rujuk dibuat Zamarul Hisyam pada 14 Februari lalu terhadap Diana Rafar.

Hakim Syarie, Mohd Hisham Zakaria telah mengesahkan lafaz itu pada jam 3.00 petang tadi berdasarkan Seksyen 61 Enakmen Keluarga Islam 2013. Pasangan Zamarul Hisham & Diana Rafar memakai pakaian serba hitam tiba berasingan ditemani oleh keluarga masing-masing.

BACA: Jodoh Kuat, Diana Rafar & Zamarul Hisham Nikah Semula 16 Mei Ini?

Pada 16 Januari yang lalu, Diana Rafar memfailkan penceraian di Mahkamah Rendah Shah Alam selepas enam tahun hidup bersama. Sepanjang bersama, pasangan itu juga turut dikurniakan seorang anak lelaki, Kashfi Haikal berumur 5 tahun. (rtky/m)


Tasha Shilla Dikatakan Meracau Di Lokasi Penggambaran

Menurut sumber Astro Gempak, pelakon Tasha Shilla khabarnya telah meracau di set penggambaran sehingga terpaksa menangguhkan babak yang melibatkan dirinya malah ada desas-desus mengatakan bahawa Tasha terkena sihir.

“Kami terpaksa menangguhkan scene Tasha kerana keadaan dia tidak mengizinkan. Melihatkan dia meracau begitu, kami hairan juga kerana ini pertama kali ia berlaku kepada Tasha. Sebab itu dia semakin kurus sekarang, dengarnya terkena ‘tuju-tuju'”

“Tapi wallahualam…hanya tuan punya diri tahu mengenai itu,” kata sumber tersebut kepada Astro Gempak menerusi Whatsapp. Tasha sebelum ini mengalami penurunan berat badan dan ada yang mengaitkan perkara tersebut kerana dia putus cinta bersama Hans walaupun dinafikannya.

Apa-apa pun pasti ramai peminatnya yang sentiasa mendoakan semoga Tasha sentiasa berada dalam keadaan sihat dan dapat meneruskan kerjayanya sebagai pelakon seperti biasa. (rtky/s)


Amar Baharin Nafi Buat Persiapan Majlis Perkahwinan, Anggap Amyra Rosli Rakan Kerja

Amar Baharin mengakui terkejut dengan khabar angin yang kononnya dia kini sedang sibuk membuat persiapan majlis perkahwinan bersama pelakon Amyra Rosli, malah khabarnya lokasi pun sudah ditinjau serta ada individu tertentu menguruskan majlis tersebut.

“Kahwin? Saya pun tak tahu perkara ini dan macam mana pula orang boleh kata saya nak kahwin? Sekali lagi saya ingin perjelaskan bahawa saya dan Amyra hanyalah kawan kerja dan tidak lebih daripada itu. Saya masih solo dan ada keinginan untuk kahwin. Cuma tak tahu bila,” katanya kepada mStar Online.

Tidak mahu cepat melatah dengan khabar angin tersebut, Amar berpendapat dirinya sering dikaitkan dengan Amyra mungkin kerana kedua-dua mereka serasi apabila bergandingan dalam sesebuah drama yang dilakonkan.

“Sehingga kini sudah lima buah drama dan satu telefilem kami bergandingan bersama. Dan jujurnya kami serasi setiap kali melakonkan babak mesra. Mungkin kerana itu orang anggap ada sesuatu yang terjalin di antara kami. Tetapi sebenarnya tidak,” jelas Amar lagi. (rtky/s)


Isteri Muda Bergurau, Tanya Ashraf Muslim Kahwin Lagi

Isteri kedua kepada Ashraf Muslim iaitu Wan Sakinah baru-baru ini telah memuatnaik gambar mereka sekeluarga dengan ayat caption yang mencuit hati, bertanyakan suaminya mahu kahwin lagi satu.

Semuanya bermula apabila Sakinah menggunakan aplikasi telefon pintar (atau versi web) How Old I Look yang boleh memberi anggaran umur seseorang hanya berpandukan gambar anda sahaja – dan memang jarang sekali anggaran umur yang diberikan adalah tepat. Itulah yang terjadi kepada gambar Ashraf Muslim, menunjukkan umurnya 66 tahun.

Wan Sakinah mengusik suaminya itu melalui kenyataan – ada hati nak tamba seorang lagi? dengan merujuk gambar Ashraf bersama umur anggaran 66 tahun). Rata-rata peminat yang mengikuti Instagram Sakinah terhibur dengan perkara tersebut malah menyifatkan Sakinah tidak sombong orangnya.

Adakah Ashraf Muslim mahu kahwin lagi, itu kami tidak tahu. Gurau saja. Semoga ikatan perkahwinan keluarga besar pelakon ini akan sentiasa bahagia sehingga akhir hayat. Kami kongiskan beberapa keping gambar bahagia mereka untuk anda. Enjoice!


Nenek Siti Nurhaliza Meninggal Dunia

Baru baru ini Datuk Siti Nurhaliza telah berkongsi kesedihan beliau atas pemergian neneknya, Teh Te’ek yang telah meninggal dunia pada pukul 12.45 tengah hari kelmarin di Hospital Kuala Lipis, Pahang kerana sakit tua.

Allahyarham Teh Te’ek menghembuskan nafas terakhirnya pada usia 91 tahun selepas dua minggu terlantar di hospital akibat pelbagai penyakit.

Bercakap kepada Kosmo! hari ini, kali terakhir beliau bertemu dengan Allahyarham adalah pada 2 Mei lalu sewaktu menghadiri majlis Malam Seribu Bintang anjuran Persatuan Ibu Bapa dan Guru (PIBG) Sekolah Menengah Kebangsaan Clifford di Kuala Lipis.

“Saya sempat melawat arwah nenek di Hospital Kuala Lipis pada sebelah petang. Sebelum ini arwah nenek memang selalu keluar masuk hospital kerana menghidapi pelbagai penyakit seperti kencing manis, buah pinggang dan jantung,” ujarnya.

Siti Nurhaliza terus pulang ke kampung halaman selepas menerima berita ini untuk memberi penghormatan terakhir buat Allahyarham. Jenazah Allahyarham dikebumikan di Tanah Perkuburan Islam, Kampung Tempoyang, Kuala Lipis selepas solat Isyak malam kelmarin. (rtky/m)


Tinggalkan Bidang Nyanyian. Mizz Nina Mahu Jadi Muslimah Sejati

Nekad untuk berundur daripada bidang nyanyian yang pernah menaikkan namanya satu ketika dahulu, Mizz Nina mengakui tidak timbul sesalan malah keputusan yang diambilnya itu adalah atas dasar untuk menjadi muslimah yang lebih baik.

Selain mahu memberi fokus terhadap bidang peragaan dan perniagaan yang diceburinya di atas jenamanya sendiri (Madeena) ketika ini, Mizz Nina mengatakan, sokongannya di dalam bidang muzik disalurkan melalui karya suaminya, Noh Salleh.

“Alhamdulillah, tidak berat sebenarnya membuat keputusan ini. Kita tidak tahu bila kita akan mati jadi buat masa ini saya ingin memberikan sepenuh fokus kepada fesyen yang merupakan jiwa saya,” katanya kepada BH Plus.

Tambah Mizz Nina, ketika ini dia selalu terbabit dengan bidang perniagaan dan peragaan, penyanyi ini dalam masa yang sama turut terlibat di dalam bidang pengacaraan program berbentuk keagamaan dengna berkongsi pengalaman hijrahnya bersama peminat. (rtky/s)


Natasha Hudson Kini Hamil Anak Ketiga

Selain Erin Malek dan Wawa Zainal, nampkanya kini Natasha Hudson turut sama menyertai barisan artis yang hamil pada tahun 2015 ini. Menurut Natasha yang berdarah kacukan Melayu-Australia ini, kandungannya kini sudah pun berusia 5 bulan.

BACA: Natasha Hudson, Amyra Rosli Ganti Hanez Suraya Sebagai Duta Aura White

“Kini usia kandungan saya sudah memasuki usia lima bulan. Soal perancangan untuk menambah jumlah zuriat ini memang dirancang saya dan suami. Saya rasa di usia muda ini dan dengan kesihatan yang masih baik lebih baik digunakan untuk membesarkan lagi keluarga saya”

“Alhamdulillah keluarga kami juga banyak menolong jika tidak menang tangan atau terlalu sibuk dalam urusan anak. Selebihnya saya berserah dan tawakkal kepada Allah SWT dan semoga segala urusan kami sentiasa di permudahkan,” katanya dipetik daripada portal Murai.

Selain itu, Natasha yang juga merupakan duta AuraWhite ini baru sahaja menamatkan pengajian tahun kedua dalam bidang ijazah sarjana kursus pengajian Islam dan bakal berkongsi tentang kejayaan label fesyen miliknya pada pelancaran laman web rasminya tidak lama lagi. (rtky/s)


Paul Blart: Mall Cop 2, Merepek Tapi Masih Menghiburkan Dan Lucu

PAUL BLART: MALL COP 2 (2015) ialah filem sekuel sambungan Paul Blart: Mall Cop (2009). Ramai pengkritik filem di negara barat tidak menyukai kedua-dua filem tersebut. Namun begitu, bagi saya ia tidaklah seteruk mana pun, malahan ia masih melucukan dan saya OK berikan 3 BIJI ROTIKAYA. Oh! Mungkin saya terlalu awal untuk memberikan berapa biji rotikaya sebelum mengulasnya lebih lanjut? Teruskan membaca kerana mungkin saya akan mengubah fikiran?

Ringkasannya begini – selepas 6 tahun Paul Blart (Kevin James) beraksi sebagai hero ala filem Die Hard dalam filem pertama dahulu, Paul dijemput ke Las Vegas untuk menghadiri Konvensyen Pengawal Keselamatan. Dia mengambil kesempatan itu sebagai peluang percutian bersama anak gadisnya, Maya (Raini Rodriguez).

Bagi penonton yang pernah menonton filem pertamanya dahulu pasti akan tertanya-tanya ke mana perginya isteri Paul iaitu Amy dan di manakah juga ibu Paul? Untuk mendapatkan jawapan, anda kena saksikan sendiri filem ini di pawagam berdekatan rumah anda, sekarang!

Paul Blart: Mall Cop 2 kali ini tidak beraksi di pasaraya atau mall, tetapi sebuah hotel. Ok, memang ada sedikit babak dalam mall, tetapi ya! tajuk filem ini agak mengelirukan sebab memang sebahagian besar aksinya di dalam dan di luar sebuah hotel sahaja iaitu Wynn Hotel, Las Vegas. Mungkin juga judulnya wajar ditukar kepada Paul Blart: Hotel Cop, tetapi saya faham ia masih merujuk kepada kerjaya Paul sebagai Pengawal Keselamatan Mall atau Polis Pasaraya yang beraksi di dalam sebuah hotel. Jadi tidak salah menggunakan judul Paul Blart: Mall Cop 2.

Peringatan kepada penonton yang mahu menonton filem ini, untuk tidak sekali-kali menonton dahulu trailer-nya kerana ia mengandungi hampir kesemua spoiler kelucuan di dalam filemnya sendiri. Saya tidak menonton trailer-nya, maka saya ketawa juga di babak-babak ada punchline yang dipaparkan di sepanjang penceritaannya.

Sebenarnya agak sukar untuk mengulas dengan panjang-lebar mengenai filem ini kerana isi jalan ceritanya pendek sahaja untuk diperkatakan. Ia sebuah filem ringan yang sangat ringan. Lokasinya terhad. Ceritanya juga klise dan begitu-begitu sahaja. Seperti filem pertama dahulu, filem ini mengikuti susunan formula konflik yang hampir sama, namun agak sedikit besar. Itu pun kerana penjahatnya kali ini nampak lebih profesional dan misi heist hendak mencuri barang di dalam hotel ini lebih besar berbanding filem terdahulu.

Kali ini, Paul dibantu oleh sepasukan Pengawal Keselamatan dari berbagai negeri yang berkumpul di hotel itu. Gabungan para pelakon veteran komedi dan aktor teater serta selebriti internet, merencahkan lagi filem ini untuk melihat kombinasi aksi dan jenaka. Mereka seumpama kumpulan anggota tua dari filem The Expendables, tetapi dalam versi Pengawal Keselamatan yang kelakar.

Dari sudut pengembangan perwatakan, filem ini memberikan ruang untuk sub-plot Paul Blart yang berdepan dengan konflik kekeluargaan dengan anaknya Maya yang hendak menyambung pengajian dan pastinya akan meninggalkan Paul keseorangan. Hubungan bapa dan anak gadisnya yang semakin dewasa disentuh sedikit bagaimana Paul begitu bersikap overprotective terhadap remaja lelaki, Lane (David Henrie) yang baru berkenalan dengan Maya.

Kalau dicongak durasi perjalanan cerita filem ini memang terlalu singkat dan ringkas, ia hanya berlaku dalam sehari dan semalaman sahaja serta cuma berkisar di ruang hotel. Sekali lagi Paul Blart menjadi ‘hero tidak sengaja’ untuk menyelamatkan anaknya, sekaligus menggagalkan misi rompakan barang-barang berharga dari hotel itu. Dek kerana kesingkatan modal idea cerita, maka filem ini menyumbatkan beberapa babak yang kelihatan janggal lari dari tunjang konflik utamanya, sekadar hendak memanjangkan cerita. Misalnya babak Paul bertumbuk dengan seekor angsa! Tetapi ya! ia babak yang lucu!

Seperti watak Popeye yang perlukan bayam untuk kembali bertenaga, Paul Blart juga ada sumber kekuatannya tersendiri. Paul yang mengidap penyakit ‘hypoglycemia’ sentiasa perlukan gula untuk menjadi kuat. Maka, babak sinonim Paul menagih gula itu ialah pengulangan babak yang wajib seperti filem yang pertama. Satu lagi elemen wajib filem ini ialah kenderaan beroda yang digunakan oleh Paul setelah semakin popular sejak diperkenalkan dalam filem pertama.

Sebagai tunjang utama, Kevin James yang menggalas watak Paul Blart memang tidak sekacak dan tidak berbadan se-sado aktor-aktor Hollywood lain yang menjadi gula-gula mata para penonton. Namun begitu, beliau ada pengikut dan peminatnya tersendiri semenjak popular dalam siri tv The King of Queens (1998-2007) sebagai watak suami dan menantu yang penyayang. Pesona lakonan Kevin James yang ‘likeable’ sudah memadai untuk menjadi tarikan utama pemasaran kepada penggemarnya yang sedia ada.

Menonton filem komedi ringan sebegini, anda perlu melepaskan keperluan untuk memahami plot yang rumit kerana ia sangat mudah untuk dihadam, dan dilupakan selepas habis ditonton. Kekuatan pasaran filem-filem berwatak lurus dan naif tetapi berhati mulia dan jujur seperti Paul Blart tidak begitu menghiraukan apa yang akan diperkatakan oleh pengkritik filem.

Kalau di negara kita ia dikategorikan seperti ‘filem sampah’ yang merepek tetapi pasti laku di panggung wayang. Target-nya ialah keuntungan maksima dari nilai hiburan jenaka yang bersahaja dan kadangkala agak kurang bijak, tetapi akan dibikin bersekuel lagi dan lagi di masa akan datang.

Paul Blart: Mall Cop 2 memang merepek dan tak ada banyak benda pun sangat yang hendak diceritakan. Tetapi serius, ia sangat menghiburkan dan lucu! Saya sukakannya dan OK untuk mengubah pendirian saya dari 3 BIJI ROTIKAYA kepada 4 BIJI ROTIKAYA.


Nelydia Senrose Belum Sedia Bincang Soal Persediaan Jadi Isteri

Pelakon Strawberi & Karipap, Nelydia Senrose memberitahu bahawa ibunya bakal mengerjakan umrah pada penghujung Mei ini. Berikutan itu dia berharap ibunya mendoakan agar jodohnya diredhai dan direstui Illahi.

Bagaimanapun, dia enggan mengulas lanjut mengenai apa sahaja yang berkaitan hubungannya bersama Qi Razali kerana masih belum ada kata putus untuk ke fasa seterusnya.

“Mama akan mengerjakan umrah pada 29 Mei ini. Biar dia melakukan segala persiapannya untuk ke sana terlebih dahulu dan menyelesaikannya, begitu juga dengan saya sendiri yang akan menghabiskan kerja-kerja saya dahulu.

“Belum ada apa-apa lagi berita, saya pun tak tahu lagi benda itu. Untuk sekarang saya lebih selesa untuk tidak bercakap mengenai perkara ini, sebab saya takut saya keluarkan apa-apa kenyataan nanti akan datang cerita di sebaliknya”

“Biar perkara tersebut benar-benar ke arah itu, barulah saya akan kongsikan,” katanya yang ditemui di Majlis Pelancaran Drama Komedi Bersiri Strawberi & Karipap kelmarin sambil menyatakan masih terlalu awal untuk dia berbicara mengenai persediaan bergelar seorang isteri atau tidak.

Nelydia turut menafikan bahawa dia rimas mengenai soalan-soalan yang diajukan kepadanya mengenai perkahwinan. Apa yang ditegaskannya adalah apabila sudah sampai masanya dia akan memberitahu kepada semua peminat.

“Rimas itu tak adalah, saya faham akan perkara ini. Cuma saya tak nak bertunang atau berkahwin disebabkan pertanyaan-pertanyaan, saya akan buat bila betul-betul saya ke arah itu walaupun orang menanyakan saya. Kalau ikutkan stress baik saya buat esok sahaja”

“Saya mahukan benda ini terjadi secara teratur dan baik. Kalau saya bercerita bila saya mahu langsungkan dan sebagainya itu, perkara ini akan jadi tak baik serta cerita pun jadi basi,” katanya lagi.

Sementara itu, Nelydia Senrose bersama-sama dengan kakaknya Uqasha Senrose akan membintangi Drama Komedi Bersiri Strawberi & Karipap bersama-sama dengan pelakon seperti Zizan Nin, Fattah Amin, Elfira Loy, Sharifah Sakinah, Amar Baharin, Rykarl Iskandar, Mia Sara, dan Jelita Kako.

Drama komedi bersiri Strawberi & Karipap musim kedua ini akan bersiaran pada setiap hari Ahad, jam 11.00 pagi secara eksklusif menerusi saluran Astro Ceria (611) dan siaran serentak di Maya HD (135). (rtky/hfz)


Peminat Mahu Pasangan Ini Cepat Timang Cahaya Mata

Sehari selepas pasangan ini dinikahkan pada Sabtu lalu (9 Mei), Fahrin Ahmad dan juga isteri tercinta, Elena Hani telah pun pergi berbulan madu dan kini mereka sedang berada di Venice.

Kelihatan sungguh manis sekali Fahrin dan juga Elena ketika memadu kasih di sana. Sebelum ini, mereka pernah menjelaskan disebabkan kesempitan masa, Fahrin dan Elena terus pergi berbulan madu sehari selepas majlis nikah diadakan.

Peminat bukan sahaja turut berkongsi kegembiraan di laman Instagram Fahrin malah turut berharap agar pasangan ini cepat-cepat dikurniakan cahaya mata. Sabarlah peminat, tahulah Fahrin menjalankan tugasnya ketika berbulan madu. Apa pun, semoga perjalanan mereka selamat pergi dan selamat pulang.


Rita Rudaini Tetap Mahu Aidil Zafuan Lunaskan Mutaah, Pertahankan Hak Sebagai Wanita

Selepas Aidil Zafuan mengeluarkan kenyataan beliau mempunyai banyak tanggungan lain selepas berkahwin dengan Zareema Zainal, Rita Rudaini tetap mahu bekas suaminya itu membayar tuntutan mutaah RM300,000 yang dimintanya.

“Betul ke dia tak mampu? Bukankah kehidupan dia cukup mewah. Ada kereta mewah banyak dan kerap pergi bercuti. Gaya mewah hidupnya itu sering ditunjukkan di laman Instagram. Mutaah iaitu satu bayaran yang wajib ke atas suami yang diberi kepada isteri yang telah diceraikan tanpa sebab munasabah mengikut hukum syarak”

“Mungkin dia tak tahu kot gamaknya kerana bayaran edah yang wajib kepada saya pun belum dibayar lag.Baru sekarang dia bagi alasan ceraikan saya sebab tak jalankan tanggung jawab sebagai isteri. Barangkali dia lupa Tuhan ada dan Maha melihat”

“Kalau macam itulah alasan dia, nasihat saya kepada mereka yang bergelar isteri dan bekerja sepenuh masa dan ada pendapatan sendiri kena bersiap sedia kalau diceraikan dan diberikan alasan tak bertanggung jawab sebegitu,” jelas Rita yang tetap akan mempertahankan maruah beliau sebagai seorang wanita dan ibu.

Hakim Mahkamah Tinggi Syariah menetapkan 25 Mei ini untuk sambungan perbicaraan tuntutan mengikut seksyen 58 Enakmen Undang-Undang Keluarga Islam (Negeri Selangor) 2003. Aidil dan Rita bercerai pada September 2013 di Mahkamah Syariah Seremban. (rtky/s)


Mimi Sudah Kenal Bakal Suami Sejak Daripada Kecil

Penyanyi One Nation Emcees, Mimi, memberitahu bahawa dia bakal menikahi seorang pensyarah kolej swasta hujung bulan ini namun penyanyi ini merahsiakan tarikh pernikahan mereka dan ia akan diadakan secara tertutup atas permintaan keluarga terutama bapanya yang kurang sihat.

“Bapa Mimi tak berapa sihat, jadi majlis pernikahan Mimi dan Fir (bakal suami Mimi) akan diadakan beberapa bulan sebelum majlis persandingan kami. Atas permintaan keluarga juga, majlis nikah Mimi dibuat untuk keluarga dan rakan terdekat sahaja,” kata penyanyi ini kepada Mangga Online.

“Fir adalah bestfriend Mimi. Mungkin sebab dah lama kenal, kami mesra dengan panggilan ‘aku, kau’ sahaja. Sebab kami tidak angau macam pasangan lain juga, mungkin membuatkan Mimi boleh berfikir tentang hubungan kami”

“Sebenarnya, apabila difikirkan balik, dia sentiasa ada bersama Mimi sejak dari dulu. Malah, dengan dia, Mimi boleh berterus-terang tentang apa sahaja,” ujarnya Mimi yang turut menjelaskan Firdaus adalah lelaki yang boleh membimbingnya.

Semoga segala persiapan daripada pihak Mimi dan juga bakal suami akan dipermudahkan dan kami yakin ramai peminatnya sentiasa mendokan kebahagiaan pasangan ini. (rtky/s)


Wawa Zainal Sahkan Hamil Anak Kedua & Harap Dapat Anak Perempuan

Pelakon Wawa Zainal yang juga isteri kepada Aeril Zafrel telah disahkan hamil anak kedua baru baru ini dan dalam kenyataan kepada Harian Metro beliau mengharapkan kehadiran anak perempuan pula kali ini dalam keluarga mereka.

Pasangan romantis yang berkahwin pada 25 Februari 2012 yang lalu ini telah dikurniakan seorang anak lelaki, Ahmad Fakharuddin Attar.

BACA: Berhenti Berlakon, Wawa Zainal Mahu Fokus Pada Keluarga & Perniagaan

“Kandungan saya masih di peringkat awal. Keadaan kesihatan saya sekarang juga tidak menentu. Jadi, doakan saja semoga semuanya selamat hingga saya bersalin nanti. Harapnya kali ini perempuan. Kalau dapat sepasang, seronok juga,” ujar Wawa Zainal.

Tahniah kami ucapkan buat pasangan Aeril Zafrel & Wawa Zainal sekeluarga, semoga kehadiran orang baru ini menambah seri dan kebahagiaan dalam hidup kalian. (rtky/m)


Diana Rafar, Zamarul Hisham Nikah Semula 16 Mei Ini Sempena Ulangtahun

Penceraian pasangan Zamarul Hisham dan Diana Rafar sebelum ini mengejutkan ramai pihak dan sejak dari itu tidak putus putus doa dari para peminat yang mahu melihat pasangan ini kembali hidup bersama. Nampaknya, jodoh mereka masih kuat dan doa ramai sudah pun termakbul.

Menurut laporan Harian Metro hari ini, Diana Rafar dan Zamarul Hisham bakal sekali lagi bernikah pada 16 Mei 2015 ini untuk kembali hidup bersama selepas empat bulan berpisah.

Diana Rafar mengakui selama empat bulan memegang gelaran ibu tunggal bukan sesuatu yang mudah buatnya dan ada sahaja yang tidak kena manakala Zamarul pula yakin yang jodoh mereka pasti terjalin semula cepat atau lambat.

“Mungkin jodoh kami masih kuat bersama, keputusan untuk rujuk semula adalah yang terbaik buat kami sekeluarga. Memandangkan saya dan Zamarul pernah bernikah pada 16 Mei 2009, jadi tarikh sama dipilih untuk rujuk semua. Doakan semoga segalanya dipermudahkan,” ujarnya lagi.

Diana Rafar turut mengakui perpisahan selama empat bulan ini membuatkan perasaan sayang terhadap Zamarul Hisham semakin bertambah dan menganggap ianya satu hikmah berganda buat dirinya. Tahniah buat pasangan ini, semoga peluang kedua ini berkekalan hendaknya. (rtky/m)


Aliff Aziz: Bella Datang Bawa Semangat & Perasaan Sayang Kembali Dalam Hidup

Nampaknya kini Aliff Aziz memang tengah kemaruk bercinta betul dengan Bella Astillah yang juga merupakan kakak kepada Didi Astillah. Jika melihatkan kesungguhan Aliff berkongsi gambar dan ayat romantis mereka di Instagram, nampaknya memang till Jannah hubungan mereka ini.

Cuma harapnya kali ini Aliff betul-betul berubah kerana sebelum ini, penyanyi ini sendiri pernah dicop sebagai playboy. Mungkin juga kali ini Aliff sendiri sudah bersedia untuk memikul tanggungjawab sebagai ketua keluarga.

Apa pun, semoga hubungan yang terjalin di antara dua hati ini bakal membawa kepada satu tahap yang lebih serius. Malah banyak komen peminat di Instagram Aliff mahu pun Bella, rata-rata daripada mereka mahukan pasangan ini bersatu selain ada yang kecewa kerana Aliff sudah berpunya. (rtky/s)


Pelakon Remaja Dirogol Bapa Tiri Sejak 10 Tahun Lalu

Harian Metro hari ini melaporkan seorang pelakon remaja yang pernah membintangi beberapa drama bersiri yang disiarkan stesen televisyen berbayar disyaki menjadi mangsa rogol bapa tirinya sejak lelaki berkenaan mengahwini ibunya 10 tahun lalu.

Menurut sumber, ibu mangsa tampil membuat laporan polis selepas anak perempuannya itu mengadu dipaksa memenuhi nafsu buat bapa tirinya setiapa kali ditinggalkan sendirian di rumah.

Katanya, gadis itu menjadi mangsa cabul lelaki berusia 50-an itu sejak berusia tajuh tahun lagi selepas mereka tinggal di Johor Bahru dan suspek semakin berani melakukan perbuatan tidak senonoh terhadap mangsa sehingga merogol remaja berkenaan ketika mangsa berusia 12 tahun.

Sementara itu, Ketua Jabaran Siasatan Jenayah Selangor, Datuk Adnan Abdullah ketika dihubungi akhbar berkenaan mengesahkan pihaknya menerima laporan berhubung kejadian itu dan menyatakan bapa tiri remaja berkenaan ditahan Jumaat lalu di Ampang.

Suspek ditahan susulan laporan polis yang dibuat ibu mangsa dan kini direman hingga Khamis ini bagi membantu siasatan. (rtky/s)


Gosip Tidak Jejaskan Hubungan Hans Isaac Dengan Kekasih

Masih lagi terpalit dengan cerita mengenai percintaan bersama Neelofa dalam ruangan gosip baru-baru ini, Hans Isaac menegaskan bahawa dia dan juga Neelofa tidak mempunyai sebarang hubungan sejak dikatakan putus cinta tahun lalu.

“Tentang Lofa (Neelofa), saya tiada komen tentang itu. Saya mempunyai kehidupan sendiri dan begitu juga dia. Kami menghormati sesama sendiri sebagai rakan artis dan diharap kenyataan ini dapat menjelaskan persoalan yang timbul,” katanya kepada mStar Online.

Hans memberikan kenyataan tersebut berikutan gosip yang dikeluarkan oleh sebuah akhbar mingguan pada Ahad lalu melaporkan percintaan Neelofa dan Hans kembali berputik sejak pertemuan di program MeleTOP April lalu.

Sementara itu, dalam masa yang sama, Hans sempat menjelaskan bahawa perkara yang dikhabarkan itu tidak langsung menjejaskan hubungan bersama wanita pilihan hatinya yang kini masih lagi dirahsiakan identitinya. (rtky/s)


Aidil Zafuan: Rita sering Desak & Gunakan Media Untuk Hebahkan Masalah Rumah Tangga

Aidil Zafuan mengakui beliau tidak mampu membayar tuntutan mutaah RM300,000 yang dipohon bekas isterinya, Rita Rudaini. Aidil selaku defendan memaklumkan banyak perbelanjaan yang perlu ditanggungnya untuk kehidupan baru bersama isteri, Zareema Zainal dan anak.

“Selain hutang peribadi seperti kenderaan yang digunakan ketika bekerja, saya juga turut menanggung kedua ibu bapa, bil utiliti dan keperluan sendiri”

“Saya juga turut menyediakan peruntukan dengan membuka akaun Bijak Malaysia dan menyediakan simpanan di Tabung Haji serta insurans untuk kedua-dua anak saya,” katanya yang turut menanggung nafkah kedua anaknya, Airit Rayyan Rizqin, 6, dan Airit Qaqa Arjuna, 4.

Selain menyatakan Rita gagal melaksanakan tanggungjawabnya sebagai isteri yang baik, pelakon itu juga didakwa turut mengenakan syarat sekiranya ibu bapa Aidil ingin berjumpa dengan anaknya, mereka perlu datang ke rumah di Damansara.

“Sepanjang tempoh perkahwinan dia tidak pernah mengikuti saya pulang ke rumah ibu bapa. Pada permulaan, saya terpaksa ikut demi kerukunan rumah tangga tapi lama kelamaan saya rasa plaintif mula membelakangi suami dengan membuat keputusan sendiri,” katanya.

Tambahnya lagi, Rita sering mendesaknya dan menggunakan media sebagai medium menghebahkan masalah rumah tangga.

Rita Rudaini, menerusi peguamnya, Datuk Zaidi Mohd Zain memfailkan tuntutan itu di sini pada 25 Ogos tahun lalu. Aidil diwakili peguam, Rushdan Sujak Rafee. Prosiding di hadapan Hakim Syarie, Mawardi Che Man ditangguhkan dan bersambung pada 25 Mei ini. (rtky/s)


Che Ta, Zain Saidin Bercuti Di Switzerland

Nampaknya Che Ta dan juga suami, Zain Saidin kini sedang bercuti bersama di Switzerland tapi kasihan pula pada Aaisyah Dhia Rana kerana tidak dapat mengkikuti percutian ibunya bersama rakan-rakan yang lain kali ini.

Selain rakan-rakan Che Ta dan juga suaminya, ibu pelakon ini juga turut mengikuti percutian kali ini. Mungkin juga dengan cara sebegini, Che Ta dapat meluangkan masa bersama-sama keluarga kerana sentiasa sibuk ketika berada di tanah air dengan jadual yang padat.

Mana tahu balik Malaysia nanti positif hamil lagi. Eh. Apa-apa pun, kami kongsikan beberapa keping gambar Che Ta berlatarbelakangkan keindahan pemandangan di Switzerland untuk anda. Enjoice! (rtky/s)


Lana Nodin Mahu Fokus Bidang Perniagaan Selepas Berkahwin

Bakal bergelar isteri kepada Mohd Daud McKienzie pada 15 Mei ini, Lana Nodin mengakui dirinya ralat untuk meninggalkan dunia seni selepas berkahwin kerana bakal menghabiskan masa bersama suaminya ke luar negara.

“Siapa kata saya tak ralat untuk tinggalkan dunia seni yang sudah jadi darah daging dan jiwa saya. Tetapi nak buat macam mana, saya kena ikut suami. Lagipun rasanya sudah tiba masa untuk saya memperlahankan aktiviti dan memberi laluan kepada pelapis baharu untuk menyerlah,” katanya.

Selain itu, Lana menjelaskan bahawa dia pernah terfikir untuk berehat daripada dunia lakonan dan tidak menyangka hasratnya itu tertunai apabila dia dipertemukan dengan Daud.

“Semuanya seolah-olah berjalan dengan lancar, dari saat saya bertemu dengan dia sehinggalah kami nak berkahwin. Saya pernah menyuarakan hasrat hati untuk berehat sebab sudah penat bekerja dan mahu meluangkan masa untuk diri sendiri”

“Tak sangka Allah SWT dengar hasrat saya dan diberikan saya jalan begini. Lepas ini, saya tak fokus lagi kepada bidang lakonan. Insya-Allah akan fokus pula dengan dunia bisnes selepas berkahwin dengan Daud nanti,” katanya. (rtky/s)


Elena Hani Sedia Tinggalkan Kerjaya Pramugari Demi Keluarga

Isteri Fahrin Ahmad, Elena Hani yang juga merupakan seorang pramugari menjelaskan bahawa dia telah pun bersedia untuk berhenti kerja demi berada di samping suaminya dalam membina sebuah keluarga yang bahagia.

“Bidang kerjaya kami berlainan tetapi kami cuba untuk saling memahami. Saya sedar, suami berada dalam kerjaya yang berdepan banyak cabaran dan sebagai isteri, saya tidak boleh terus melatah kerana ini asam garam hidup berumah tangga”

“Saya juga bersedia untuk meninggalkan kerjaya di awan biru. Mungkin bukan sekarang tetapi persediaan itu sudah ada. Jika perlu berkorban, saya tidak kisah,” jelas Elena mengenai perancangannya kepada Berita Harian.

Selain itu, disebabkan kesempitan masa di antara mereka berdua, Fahrin dan juga Elena telah pergi berbulan madu di Eropah manakala majlis persandingan untuk meraikan saudara-mara dan kenalan akan diadakan pada musim Syawal atau selepas itu. (rtky/s)


Yana Samsudin Mahu Perbaiki Diri, Pilih Watak Sesuai Untuk Berlakon

Gembira dengan perubahan bertudung yang dilakukannya kini, Yana Samsudin dalam masa yang sama turut mengakui bahawa suminya, Fadzil Zahari berpesan agar tidak memperbesarkan perubahannya itu kerana ia subjek yang sensitif.

“Sebenarnya saya tidak mahu bercerita panjang mengenai keputusan untuk behijab kepada umum.Suami sudah berpesan supaya perkara ini tidak perlu dibesarkan kerana ia subjek sensitif dan bagi saya perubahan yang berlaku merupakan satu benda semula jadi”

“Kalau pakai tudng tidak semestinya ia menunjukkan sesorang itu sempurna tetapi sebagai manusia kita mesti cuba untuk memperbaiki diri supaya pergi ke arah yang lebih baik,” katanya kepada mStar Online.

Sementara itu dalam perkembangan lain, Yana yang sudah lama menyimpan hasrat untuk berhijab memberitahu, kini dia lebih memilih sebelum menerima sesuatu tawaran watak untuk berlakon agar kena dengan imej kini. (rtky/s)


Nasha Aziz Kini Intim Dengan Jejaka Pakistan?

Sudah lama tidak mendengar cerita daripada pelakon jelita yang tidak dimamah usia, Nasha Aziz dan katanya pelakon yang pernah dinobatkan sebagai Pelakon Wanita Terbaik Festival Filem Malaysa ke-17 ini sedang rapat dengan seorang jejaka Pakistan.

Rakan kepada Raja dari ruangan BiPop telah menyatakan bahawa telah terserempak dengan Nasha baru-baru ini dan lebih mengejutkan, dia turut dilihat bersama dengan seorang lelaki Pakistan yang berusia 20-an dan semestinya kacak.

Tambah sumber itu lagi, mereka kelihatan mesra dan manja seperti sedang dilamun cinta dan sebaik ditegur oleh teman Raja, pasangan ini kelihatan malu-malu. Namun sama ada mereka benar-benar sedang menjalin cinta, tidak pula diceritakan oleh sumber tersebut.

Apa-apa pun, jika Nasha sudah betul-betul bersedia, mungkin satu hari nanti dia akan memberitahu perkara sebenar kepada orang ramai. Peminatnya pun pasti tertunggu-tunggu cerita mengenai dirinya yang sudah lama benar tidak muncul di kaca televisyen. (rtky/s)


Neelofa Dan Hans Isaac Ambil Jalan Untuk Berahsia Soal Cinta

Sebelum ini, walaupun tidak pernah menghebahkan mengenai kisah cinta mereka, ramai yang sudah mengetahui bahawa cinta antara Neelofa dan juga Hans Isaac sudah pun berakhir namun ada sumber mengatakan mereka telah kembali keluar bersama baru-baru ini.

Menurut sumber ruangan Miss J di dalam Pancaindera hari ini, Neelofa dan Hans didakwa telah keluar bersama di sebuah restoran di ibu kota. Tambah sumber itu lagi, mereka kelihatan mesra ketika menikmati hidangan bersama-sama.

Sebelum ini, Neelofa sendiri pernah membuat pengakuan bahawa dia tidak pernah menghubungi Hans selepas putus cinta dan kali terakhir mereka bersua adalah ketika di dalam rancangan MeleTOP.

Bak kata Hans sebelum ini, dia sudah ada wanita pilihan di hatinya, namun belum bersedia untuk berkongsi lebih lanjut mengenai perkara berkenaan. Apa-apa pun, baik Neelofa mahu pun Hans, masing-masing mengambil pendekatan untuk berahsia mengenai soal percintaan. (rtky/s)


Pemandu Di London Kemalangan Gara Gara Che Ta

Bermula dengan hanya niat untuk mendapatkan gambar yang terbaik, siapa sangka, penangan kejelitaan Che Ta telah menyebabkan satu kemalangan berlaku ketika pelakon ini menghadiri satu sesi fotografi di London baru-baru ini.

Memetik daripada sumber slot Cik Pang di Harian Metro, pada awalnya dia hanya bergambar biasa-biasa. Kemudian jurugambar teringin mengambil gambar Che Ta di atas tembok berdekatan Marble Arch.

Demi mendapatkan hasil terbaik, Che Ta gigih memanjat tembok berkenaan walaupun waktu itu dia memakai kasut tumit tinggi lima inci. Apabila berdiri di atas tembok sekaligus perkara tersebut menarik perhatian orang ramai termasuklah pemandu di jalan raya ketika itu.

Ketika sedang bergaya di atas tembok, mereka terdengar bunyi dentuman kuat datangnya daripada kenderaan yang berlanggar. Katanya, pemandu kenderaan yang terlibat dalam kemalangan itu menyatakan dia tidak sedar ada kereta di depannya kerana terlalu asyik memandang Che Ta di atas tembok.

Hebat juga penangan Che Ta ya di luar negara. Apa pun, semoga percutian Che Ta bersama keluarga ke Switzerland ketika ini baik-baik belaka hendaknya. Awas ya pemandu di luar sana. (rtky/s)


Faizal Tahir: Saya Datang Untuk Satukan Kita Semua, Tiada Niat Berpolitik

Hadir membuat persembahan di salah sebuah program santai yang diadakan oleh Himpunan Pemuda Pas Selangor baru-baru ini, Faizal Tahir menyatakan pendiriannya adalah semata-mata untuk menyatukan semua pihak dan bukanlah niat untuk berpolitik.

“Saya datang untuk satukan kita semua, tiada niat berpolitik. Harap kita semua bersatu,” kata Faizal dipetik daripada Sinar Harian. Selain persembahan daripada Faizal, program itu turut menyelitkan program chit chat bersama Presiden Pas Datuk Abdul Hadi Awang, futsal, dan lain-lain.

Selain itu, Faizal juga menjelaskan bahawa kedatangan beliau ke program berkenaan adalah untuk menghiburkan orang ramai.

“Mikrofon dia (Bob Lokman) yang cakap bukan mikrofon saya,” jelasnya lagi apabila diusik oleh Bob Lokman selaku pengacara pada hari itu sama ada parti Pas akan menjadi pilihan penyanyi yang ketika ini sedang popular dengan lagu Assalamualaikum Dunia. (rtky/s)


Fahrin Ahmad Nafi Isteri Pernah Berkahwin, Janda Anak Satu

Baru sahaja selesai majlis pernikahan semalam, Fahrin Ahmad menjelaskan bahawa isterinya, Elena Hani Eleas bukanlah seorang janda anak satu seperti kecoh diperkatakan orang ramai di laman sosial.

“Selepas saya umum berita pernikahan kami pada Selasa lalu, macam-macam spekulasi timbul sehingga ada yang mengatakan isteri saya adalah seorang janda beranak satu. Bukan, dia tidak pernah berkahwin”

“Bila difikirkan balik, saya melihat, ada hikmah disebalik tindakan saya merahsiakan identiti Elena daripada orang ramai. Jika tidak, saya percaya macam-macam bentuk spekulasi yang akan timbul dan mungkin boleh merosakkan kelancaran majlis pernikahan kami,” katanya kepada mStar Online.

Tambah pelakon ini lagi, khabar angin tersebut tidak sepatutnya wujud kerana perkara berkenaan bukanlah keluar daripada mulutnya sendiri selain menyifatkan ia berpunca daripada pihak yang suka menyebarkan fitnah. (rtky/s)


Siti Nurhaliza Kesal Isu Tabung Haji, Nyatakan Kebimbangan di Laman Sosial

Ketika ini, sedang hangat isu mengenai Tabung Haji membeli satu plot tanah di Tun Razak Exchange (TRX) daripada 1MDB diperkatakan dan dalam masa yang sama, Datuk Siti Nurhaliza turut melahirkan rasa kesalnya terhadap perkara tersebut.

“Sangat memalukan dengan apa yang terjadi dengan kes Tabung Haji..Ya Allah lindungi kami,” luah Siti di laman Twitter miliknya menyatakan kebimbangannya terhadap apa yang terjadi sekaligus mendapat sokongan dan ratusan retweet daripada peminatnya.

Baru-baru ini, ramai yang membantah keputusan Tabung Haji untuk membeli tanah di Tun Razak Exchange (TRX) dengan nilai RM188.5 juta demi untuk membantu menyelesaikan hutang yang ditanggung oleh pihak 1MDB.

Sehubungan itu, Pengerusi Tabung Haji, Datuk Abdul Azeez Rahim, hari ini meminta semua pendeposit supaya tidak risau dengan provokasi politik yang kini tersebar meluas di media sosial di samping menjelaskan bahawa pihak Tabung Haji tidak mengambil langsung duit pendeposit untuk membeli tanah 1MDB.


Fahrin Ahmad, Elena Hani Eleas Selamat Diijabkabul

Dalam satu majlis yang dihadiri keluarga dan tetamu yang terdekat pasangan Fahrin Ahmad, 36, dan pilihan hatinya, Elena Hani Eleas, 37, selamat bergelar suami isteri dengan sekali lafaz.

Pasangan ini telah selamat dinikahkan oleh Ustaz Hazman Hashim dan diwalikan oleh ayah kandung Elena sendiri, Haji Eleas bin Hashim, dengan mas kahwin bernilai RM80. Majlis yang dinanti-nantikan oleh peminat Fahrin ini telah diadakan di Pusat Konvensyen Sime Darby, Bukit Kiara Kuala Lumpur.

Sekalung tahniah buat pasangan Fahrin Ahmad dan isteri, kerana telah menjadi pasangan suami isteri yang sah, dan kami di Rotikaya mendoakan agar pasangan ini berkekalan dan dikurniakan cahaya mata yang soleh dan solehah. Amin. (rtky/hfz)


Isteri Boy Iman Kini Jadi Kawan Baik Effa Maembong

Menyangkal dakwaan bahawa isterinya memohon untuk bercerai di atas dasar curang, Boy Iman menjelaskan bahawa isterinya, Kumala Dewi Anas tidak pernah menghalang malah merestui hubungan rapat dia dengan kakak kepada aktres Emma Maembong iaitu Effa Maembong.

“Isteri tahu saya sedang berkawan dengan Effa dan mereka pernah bertemu semasa anak kami dimasukkan ke hospital dan isteri menerima kehadiran Effa dengan baik. Paling mengejutkan saya, mereka berdua pula menjadi semakin akrab sejak pertemuan itu”

“Dan mereka juga pernah beberapa kali keluar bersama sehingga membuatkan saya keliru kerana isteri sepatutnya berasa marah terhadap saya,” jelasnya kepada mStat Online sambil menyatakan punca utama mereka bercerai adalah di atas masalah kewangan yang dihadapinya.

Boy dan isterinya telah berkahwin pada 11 November 2011 dan dikurniakan cahaya mata lelaki bernama Norul Emmer berusia setahun enam bulan. Jelas Boy, biarpun dia teragak-agak untuk bercerai namun kegagalannya membuat permohonan cerai sebelum ini memberi banyak hikmah kepadanya. (rtky/s)


Ayda Jebat Hargai Sokongan Peminat Dalam Meneruskan Karier

Percaya dengan keupayaan bakat dirinya, Ayda Jebat menafikan dakwaan membodek produser semata-mata untuk mendapatkan tawaran lakonan malah Ayda sendiri memberitahu bahawa budaya tersebut merupakan budaya lapuk.

BACA: Fikir Masa Depan, Ayda Jebat Mahu Terlibat Dengan Dunia Perniagaan

“Bodek membodek bukan cara saya. Sebagai pelakon perlu sedar diri untuk mencari ruang dan peluang dalam dunia lakonan menerusi bakat yang dianugerahkan oleh Tuhan,” kata Ayda yang menyifatkan populariti dan kebangkitan dirinya adalah berpunca daripada usahanya sendiri.

Selain itu, dia juga berterima kasih kepada peminat yang tidak pernah jemu menyokong kariernya dalam industri agar kekal berjaya selain menjadikan peminatnya sebagai kayu pengukur untuk dirinya untuk menerima tawaran berlakon yang diberikan oleh para produser.

“Saya tidak keseorangan, kejayaan yang saya kecapi adalah doa-doa mereka serta orang yang rapat dengan saya, dan menjadi tanggungjawab sebagai seorang pelakon, lakukan yang terbaik di set penggambaran serta menjaga hati peminat dengan baik,” ujarnya seperti dipetik di portal Murai. (rtky/s)


Nora Danish Akui Perlu Berdikari Demi Jana Pendapatan Sendiri

Pelakon cantik jelita Nora Danish yang kini sudah pun mempunyai perniagaan sendiri, menafikan dakwaan yang mengatakan dia kini tergolong sebagai salah seorang artis wanita terkaya di Malaysia.

“Kalau betul saya sudah kaya, orang takkan nampak saya gigih bekerja. Menyara keluarga adalah tanggungjawab saya dan sebagai ibu, saya juga perlu berdikari mencari pendapatan sendiri terutama jika mahu bawa anak pergi bercuti,” katanya.

Dakwaan mengenai perkara tersebut timbul selepas dia mendapat banyak berlakon drama dan filem serta memiliki perniagaan sendiri. Tambah Nora, walaupun anaknya ditanggung bekas suami, tetapi dia tetap perlu memberi keutamaan kepada ibu dan adik-beradik yang lain.

Sebelum ini juga, Nora sendiri pernah menjelaskan bahawa dia melabur RM 100,000 untuk membuka sebuah kafe dan juga turut terlibat dalam penjualan jubah. Apa pun, semoga Nora Danish terus sukses dalam setiap apa yang diceburinya. (rtky/s)


Tasha Shilla Serah Pada Tuhan Soal Jodoh

Tasha Shilla mengakui dirinya kembali menerima Hans Wong di dalam hidupnya setelah bermuhasabah diri dan membuang perasaan marah dan juga dendam tehadap Hans selain menyifatkan hubungan mereka sebagai sahabat baik.

“Tidak semestinya bila sudah berpisah kita tidak boleh berkawan semula dengan bekas kekasih kerana ia merupakan perkara biasa untuk pasangan yang pernah bercinta”

“Setelah bermuhasabah diri, saya akhirnya mengambil keputusan untuk tidak berdendam dengannya kerana di dunia ini tidak baik untuk bermusuh-musuhan sesama manusia,” kata Tasha yang sudah putus cinta beberapa bulan lalu kepada mStar Online.

Selain itu, Tasha dalam masa yang sama turut menyerahkan soal jodoh mereka kepada Tuhan. Sebelum ini, Tasha yang telah menjalinkan cinta sejak 2013 bersama Hans dikhabarkan berpisah kerana berpunca daripada orang ketiga, Kaka Azraff.

“Buat masa sekarang ini saya dan dia (Hans) bersahabat baik kerana masing-masing ingin memberi fokus terhadap kerjaya masing-masing dahulu kerana kami tidak mahu terikat dengan apa-apa hubungan.

“Kerana dulu kami sudah mempunyai perancangan untuk berkahwin tetapi tidak jadi kini saya serahkan semuanya kepada Allah mengenai soal jodoh kerana itu merupakan perancangan terbaik-Nya ,” jelas Tasha lagi. (rtky/s)


Anzalna Nasir Tidak Menyepi, Beri Komitmen Pada Telenovela

Mungkin kerana jarang muncul di kaca televisyen mahu pun filem, sehingga ada khabar angin yang mengatakan pelakon Anzalna Nasir telah dikongkong oleh teman lelakinya sendiri.

BACA: Anzalna Nasir Tidak Nafi Ada Berlaku Salah Faham Dengan Izzue Islam

“Saya tidak menyepi, saya ada sahaja dalam industri hiburan dan masih berlakon. Saya kini hanya fokus kepada satu telenovela sahaja. Disebabkan cerita ini mempunyai 148 episod, saya harus meletakkan komitmen tinggi terhadap telenovela ini dan sepanjang tahun ini juga saya harus menolak tawaran lain”

“Saya juga bukan menyepi kerana Hanif. Bagi saya jika tiada cerita baru, buat apa saya mahu sentiasa muncul kepada umum. Hanif sentiasa menyokong segala perancangan seni saya, dia tidak pernah mengongkong. Mungkin saya yang mengongkong dia,” jelas Anzalna dengan nada bergurau kepada portal Murai.

Sebelum ini, Anzalna juga pernah menyatakan bahawa dia tidak mahu terlalu mendedahkan serta memaparkan kisah percintaanya di laman sosial bersama kekasih kerana ia mengundang rasa tidak senang banyak pihak. (rtky/s)


Mila Jirin Nikah Tahun Ini, Tidak Mahu Terburu-Buru

Juara Akademi Fantasia musim kelima yang turut berkecimpung dalam dunia keusahawanan, Mila Jirin, bakal mendirikan rumah tangga bersama pilihan hati, Isz Mustapha yang juga merupakan pengurusnya sendiri.

BACA: Tampil Bertudung Penuh, Mila Jirin Dedah Bakal Bernikah Tahun Depan

“Memang kami merancang untuk berkahwin dalam tahun ini. Mungkin selepas raya. Nak cakap bila tu memang tidak dapat lagi. Saya dan bakal suami juga perlu menguruskan banyak perkara membabtikan selok belok agama seperti kursus kahwin dan menanti tarikh terbaik dari tok kadi”

“Apapun, dalam hal ini kami tidak mahu terburu-buru,” kata Mila yang turut mempunyai perniagaan katering, butik serta menguruskan restoran kepada BH Plus.

Menurut Mila, bibit cinta antara mereka berdua timbul setelah hubungan cinta dengan bekas kekasih terputus di tengah jalan malah Isz juga mengalami nasib yang sama. Bermula daripada keakraban tersebut, maka kini mereka sudah merancang untuk melangsungkan perkahwinan.

Semoga segala urusan Mila dan juga bakal suami dipermudahkan dan pastinya ramai peminat Mila yang sentiasa menyokong dan mendoakan kebahagiaan anda berdua. (rtky/s)


Lana Nodin Terima Tajaan Kahwin RM 2 Juta

Bukan calang calang, majlis perkahwinan pelakon Lana Nodin yang bakal berlangsung pada 15 Mei ini dikhabarkan bernilai RM2 juta dan hampir keseluruhan kos ditanggung oleh penaja. Dalam sidang media semalam, Lana Nodin meluahkan rasa terkejut dengan rezeki yang diterimanya itu.

“Walaupun perancangan dibuat dalam keadaan tergesa-gesa dalam tempoh hanya sebulan, saya bersyukur dan lega apabila banyak pihak menawarkan penajaan,” ujar Lana Nodin.

Dalam masa yang sama, Lana Nodin turut mengumumkan yang lokasi majlis perkahwinannya ditukar dari Hotel Istana ke Hotel Palace of the Golden Horses di Seri Kembangan selepas lokadi awal sudah ditempah pihak lain pada tarikh tersebut.

Majlis pernikahan Lana Nodin dan David McKienzie akan berlangsung pada 9.30 pagi disusuli dengan majlis persandingan pada 8 malam, hari yang sama. Sehari sebelum itu, Lana Nodin turut mengadakan majlis malam berinai bertemakan Puteri Gunung Ledang.

Selepas perkahwinan mereka selesai, pasangan ini dikhabarkan akan terbang ke Manila, Filipina untuk kem bola tampar yang disertai David McKienzie sebelum ke Amerika Syarikat untuk berbulan madu. Jutaan tahniah kami dahulukan untuk pasangan romantis ini. (rtky/m)


Kamal Adli Selesa Berkawan Dengan Emma Maembong, Tidak Bercinta

Hujung minggu lalu, beberapa keping gambar yang menunjukkan kemesraan Kamal Adli d& Emma Maembong tersebar di internet sekali gus menguatkan spekulasi yang mengatakan pasangan ini kini sedang bercinta. Bukan baru perkara ini dikatakan di media.

Bercakap kepada Utusan Malaysia, Kamal Adli menjelaskan yang hubungan beliau dengan Emma Meambong adalah sekadar rakan artis yang sama-sama mencari rezeki dalam bidang seni selain menganggap gadis itu sebagai baik dan selesa berkawan dengannya.

“Kami baru sahaja saling mengenali, bukan hingga ke tahap bercinta, tidak seperti yang didakwa oleh para penulis blog. Kalau ada berita yang terbaharu, saya akan kongsikan tetapi tolong jangan hebohkan selagi ianya belum pasti”

“Saya lihat Emma seorang gadis dan rakan yang sangat baik. Malah yang lebih penting dia sangat penyabar orangnya. Mengenai jodoh pula, saya anggap itu semua sebagai ketentuan Tuhan. Saya manusia biasa dan tiada hak untuk menolak andai dijodohkan dengan dia,” ujarnya.

Dengan penjelasan Kamal Adli ini nampaknya bolehlah peminat hentikan semua spekulasi tentang hubungan dua pelakon popular ini tetapi jika ada jodoh, apa salahnya ‘kan? (rtky/m)


Pilot Cafe Kutip Lebih RM1 Juta Selepas Lima Hari Tayangan

Nampaknya sambutan peminat dunia hiburan terhadap filem Pilot Cafe terus hangat walaupun kebelakangan ini semakin kurang yang berjaya mendapat tempat di hati peminat. Walaupun baru sahaja dimulakan tayangan minggu lalu, filem arahan Osman Ali ini mencatat kejayaan tersendiri.

Bersaing dengan filem blockbuster Hollywood, The Avengers yang memasuki pawagam tempatan seminggu lebih awal, Pilot Cafe nyata mempunyai kekuatan tersendiri untuk menarik penonton ke pawagam apabila berjaya meraih kutipan tiket lebih RM1.1 juta selepas enam hari tayangan.

“Pilot Cafe kini sedang bersaing dengan filem Hollywood iaitu The Avengers tetapi sambutan yang diberikan amat menggalakan dan menunjukkan filem melayu masih kekal utuh di hati peminat”

“Insha-Allah untuk minggu kedua dan minggu seterusnya, kutipan Pilot Cafe akan terus bertambah dan meningkat sehingga mencecah RM2 juta, mudah-mudahan ia tercapai,” kata Osman Ali kepada portal Murai hari ini.

Beliau juga berharap kepada penonton yang masih berpeluang untuk menonton sendiri filem Pilot Cafe untuk ke pawagam berhampiran memberikan sokongan. Dengar cerita memang boleh mengalir air mata dari awal sehingga habis filem. Jom! (rtky/m)


Amir Raja Lawak: Usahlah Menipu Semata-Mata Mahu Ajak Orang Berniaga

Kami yakin bukan Amir Raja Lawak seorang sahaja yang pernah terkena situasi begini. Baru-baru ini, Amir menyuarakan rasa terkilan apabila dia telah ‘dipancing’ untuk menjadi pengacara namun sebenarnya dijemput menjadi ahli skim jualan langsung (MLM) sebuah produk kecantikan.

“Aku ni dari tempat shooting sanggup tak balik mandi tunggu nak jumpa sebab excited nak jadi host, rupa-rupanya.. Dengar dia sembang panjang-panjang aku ngantuk/main tepon kata aku ni macam tak respect, padahal dia yang cakap lain, pastu lain yang jadi..Sape yang tak respect sape sekarang?” luah Amir penuh rasa kecewa di laman Instagram.

“Usahlah menipu semata-mata mahu mengajak orang berniaga. Jika anda yakin dengan produk yang diniagakan, tidak perlu takut untuk mempromosikannya secara berhemah. Apatah lagi sekarang ini banyak medium di laman sosial terutamanya yang boleh mempromosikan perniagaan masing-masing,” jelasnya kepada mStar Online. (rtky/s)


Peminat Tak Setuju Daphne Iking Berbikini

Tampil dengan imej berbikini ketika di dalam akaun Instagram miliknya, pengacara dan personaliti TV popular, Daphne Iking menerima pelbagai komen di ruangan komen laman sosialnya itu.

Gambar seksi tersebut juga menjadi perbualan peminat di laman sosial yang lain yang mempertikaikan keberanian Daphne beraksi sedmikian. Jika dilihat daripada gambar-gambarnya yang lain, Daphne kini mungkin sedang bercuti di Sabah.

Daphne atau nama Islamnya Dahlia Eleanor Iking, 36, melafazkan dua kalimah syahadah pada 8 Januari 2011 dan pada hari tersebut juga dia menjadi isteri kepada Azmi Abdul Rahman atau mesra disapa Joe dan mereka dikurniakan seorang anak perempuan, Iman Daniella.

Hasil perkahwinan terdahulu, dia dikurniakan seorang lagi anak perempuan Isobel Daniella, kini berusia 7 tahun. (rtky/s)


Fahrin Ahmad Mahu Bina Kehidupan Baru, Tidak Mahu Ungkit Kisah Lama

Bakal mendirikan rumahtangga bersama pilihan hati pada hari Sabtu ini yang juga merupakan hari lahirnya yang ke 36, Fahrin Ahmad berharap agar kisah percintaannya terdahulu tidak disingkap kembali.

“Biarlah sejarah lama itu terus luput kerana saya akan membina kehidupan sendiri,” katanya sambil menyifatkan bakal isterinya seorang yang bijak, matang dan tabah kepada Berita Harian Online.

Selain itu, menjelang hari bahagianya itu, Fahrin nampaknya begitu bijak sekali merahsiakan gerangan bakal isterinya daripada pengetahuan orang ramai malah dia turut bersyukur di atas perkara tersebut.

“Mungkin ada hikmahnya kerana saya ada tanggungjawab untuk melindungi perasaan keluarga bakal isteri yang tidak biasa dengan senario hiburan tanah air,” katanya. (rtky/s)


Neelofa Mahu Hidup Tenang Dan Bahagia Walaupun Bersendirian

Neelofa boleh kami katakan antara selebriti tempatan yang kisah kehidupan peribadi terutamanya soal hatinya sering menjadi perhatian ramai dan semenjak putus cinta tahun lalu, soalan bilakah akan menemui pengganti sentiasa meniti bibir para peminat.

Bercakap kepada Utusan Malaysia baru baru ini, Neelofa mengakui yang dahulu beliau pernah mengalami fasa tidak boleh hidup tanpa cinta namun kini semuanya sudah berubah.

“Satu masa dahulu saya tidak boleh hidup tanpa cinta. Jika cinta ini tak kesampaian, saya akan cepat-cepat cari pengganti supaya kehidupan saya tak sunyi”

“Situasinya sudah berubah sejak beberapa tahun lalu. Saya sendiri sudah tak ada rasa cinta dan selesa bersendirian. Pernah juga saya tanya ibu mengapa perasaan ingin didekati oleh lelaki seperti dahulu sudah hilang sejak kebelakangan ini”

“Mungkin kerana kesibukan kerja membuatkan saya tak berfikir tentang perkara berkenaan. Apa yang penting sekarang saya mahu hidup tenang walaupun bersendirian,” ujarnya.

Dalam masa yang sama, Neelofa mengakui yang dirinya kini dalam fasa paling membahagiakan dalam hidupnya walaupun kurang masa untuk diri sendiri kerana dihabiskan dengan bekerja.

“Saya akui ini merupakan fasa yang cukup membahagiakan. Memang saya sudah kekurangan masa untuk diri sendiri, tapi tak bermakna saya tak gembira lakukan perkara ini. Sejak menceburi bidang ini beberapa tahun lalu, saya telah menetapkan sasaran untuk melakukan itu dan ini”

“Sekarang semuanya dah dilalui dengan baik dan saya tak menyesal menghabiskan masa dengan pekerjaan,” tambanya lagi. (rtky/m)


Isu Bersentuhan, Izzue Islam Minta Hormati Privasi Sebagai Suami Isteri

Pelakon Izzue Islam memberitahu isu isterinya tidak boleh berpegangan tangan dengan lelaki yang bukan muhrimnya itu telah dibincangkan mereka pada akhir tahun lepas dan mereka berdua bersama-sama meletakkan syarat tersebut demi menjaga keharmorniaan rumah tangga.

“Kita sama-sama sudah matang dan meletakkan syarat tak boleh bersentuhan begitu juga dengan isteri saya. Perkara ini sebenarnya sudah rancang pada tahun lepas tetapi mengamalkannya secara perlahan-lahan,” katanya yang ditemui di majlis tayangan filem Suami Aku Ustaz.

BACA: Mahu Jaga Status, Izzue Islam Enggan Adegan Bersentuhan Dengan Wanita Lain

Tambahnya lagi, isu ini tidak perlulah diperbesarkan kerana bagi dirinya itu adalah privasi mereka suami isteri dan terpulang pada individu masing-masing untuk menilainya.

“Sepatutnya benda ini tidak dijadikan isu kerana ianya personal kami, tidak perlulah untuk diperbesarkan atau diuar-uarkan dan sekiranya saya bersalaman dengan perempuan sekali pun, manalah tahu perempuan itu adalah sepupu atau mak cik saya ke kan?”

“Ini adalah hak individu masing-masing, ada orang pakai tudung & ada yang tak pakai. Dia bukan sebab islamik ke apa, tapi dia lebih kepada hak masing-masing. Saya tak salahkan atau marahkan sesiapa. Jadi tolong hormat privasi saya,” tambahnya.

Mengulas lanjut mengenai isu ini, Izzue berkata apa yang dibuat ini adalah untuk menjaga hati isteri dan keluarga serta peminat-peminatnya.

“Sebenarnya kami buat benda ini untuk diri sendiri, menjaga hati isteri, peminat, keluarga serta mertua dan seluruh orang yang rapat dengan saya. Isteri saya juga turut melakukan perkara yang sama, dan apa yang saya buat ini bukanlah untuk menunjuk,” tambahnya lagi.

Sementara itu, jangan lupa saksikan filem lakonan terbaru Izzue Islam di samping pelakon hebat seperti Nora Danish dan Adi Putra dalam filem terbaru mereka yang diadaptasikan daripada novel berjudul Suami Aku Ustaz yang akan ditayangkan pada 14 Mei ini. Jom! (rtky/h)


Zamani Slam Mengaku Salah & Didenda RM5,500

Bekas vokalis kumpulan Slam, Zamani dan pembantu peribadinya, Nur Juliana masing-masing didenda RM5, 500 oleh Mahkamah Majistret hari ini atas pertuduhan memiliki dan mengambil dadah jenis heroin dan morfin di rumah di Jalan Enggang Timor Satu, Taman Keramat, awal tahun ini.

Majistret Ayuni Izzaty Sulaiman menjatuhkan hukuman itu selepas Zamani atau nama sebenarnya Zamani Ibrahim, 43, dan pembantunya Nur Juliana Abdul Rani, 32, mengaku bersalah apabila pertuduhan dibacakan jurubahasa mahkamah.

Selain itu, mahkamah turut memerintahkan kedua tertuduh menjalani hukuman 18 bulan penjara jika gagal membayar denda. Mengikut pertuduhan pindaan, penyanyi itu didakwa bersama-sama memiliki heroin dan morfin dengan berat bersih 0.6 gram di Jalan Enggang Timor Satu, Taman Keramat pada 12.30 tengah malam, 21 Januari lalu.